Бир кун русларнинг газетасида Мақсудийлар ҳақида танқидий мақола чиқиб қолди. Кўринишича Гулнора Каримова ёздирган ва бир қанча мақсадни кўзлаган мақола. Уни Рано опага кўрсатиб, “Энди ҳам Мақсудийлар гапиришмаса, тарих олдида юзлари шувут бўлиб қолади” дедим ва мақолада кўзда тутилган мақсадларни унга тушунтириб бердим. У Мақсудийларга айтган эди, улар мақолани кўришни истадилар ва жавоб беришга рози бўлдилар. Дарҳол йўлга чиқдим.\nУчрашувимиз худди изқуварлар филмларидаги каби бўлди. Менга аввал Нью Жерсей штатининг пойтахти Ньюакга келишим айтилди. У ердан Мансур Мақсудийга телефон қилсам, “Морристовн шаҳрига келишингиз керак” деди. Сел ёғиб турганди. Аранг етиб бордим. Мансурга телефонда׃ “Темир йўл кўприги остидан ўтиб, қарши томонга юра бошласангиз биз ўзимиз сизни топиб оламиз” деди.\nМашинада ўтирган Фарҳод деган йигитни таништирди ва унинг радиога гапиришини айтди. Ўзи эса “Financial Times” газетасига “бошқа жойга гапирмайман” деб сўз берганини баҳона қилди. Узоқда, ўрмонлар ичидаги ҳовлига отасини ҳам келтирган экан, ўша ерда учрашдик.\nАгар золимнинг сирини билсанг Америкада ҳам қўрқиб яшаш керак. Шунинг учун ҳам бу сирдан вақтида қутулиш лозим. Абдурауф Мақсудий эса қутулмоқчи эмасдек кўринди. У бир қоғозни тўлдириб ёзиб олганини, шуни ўқиб беришини айтди. Бу орада кимлардир тинимсиз сим қоқиб турар ва воқеалар жараёнидан хабардор бўлишни истаётганлари сезиларди.\nУлар мендан ҳам шубҳа қилаётган эдилар ва буни тушинишга ҳаракат қилдим. Микрофон ишга тушгандан кейин барибир оғир саволларим билан у кишини гапиртиришга муваффақ бўлдим.\nСуҳбат тугагач, у киши ўғлига “Сен фақат мана шуни ўқиб берасиз, дегандинг, бу одам мени қийнаб юборди-ку” деди уф тортиб.\nМансур мендан ранжиди ва қўлимга ярим қоғозлик баёнотини бериб, “Мана шуни радиода ўқиб берсангиз” етади, деди. Аммо унинг ўзини ҳам гапиртиришга муваффақ бўлдим. Кейин эса Фарҳодни. Суҳбатимиз соат 23.05 да тугади ва чиқиб, ҳар томонга тарқалиб кетдик. Меҳмонхода қолдим. Мамнун эдим. Чунки фавқуллода муҳим гапларни олишга эришгандим. Эртасига Вашингтонга қайтиб, суҳбатларни эшиттиришга тайёрладим.\nМақсудийлар телефон қилиб суҳбатлардан баъзи жойларини олиб ташлашни сўрашди ва касбим нуқтаи назаридан буни бажо келтирдим. Лекин бу умумий мазмунга соя ташламади.\n2003 йилнинг 11 Августидан бошлаб, яъни душанба кунидан 17 август якшанбага қадар суҳбатларни эфирга узатдик ва бу суҳбатлар Ислом Каримовнинг кимлигини очишда ниҳоятда катта аҳамиятга эга эди. Шу боис мазкур суҳбатларнинг матнини, магнит лентасига қандай тушган бўлса шу ҳолда айнан келтирмоқчиман.\nАБДУРАУФ МАҚСУДИЙ БИЛАН СУҲБАТ\n-Ўзбекистонда жуда кўп одамлар Абдурауф Мақсудий деганда биринчи навбатда Ўзбекистон президенти Ислом Каримовнинг қудаси эди бу одам, деган нуқтаи назардан танишади. Демак, шундан келиб чиқадиган бўлсак, биринчи саволим – Абдурауф Мақсудий ўзи ким? Буни сиз ўзингиз қандай таърифлайсиз?\n-Раҳмат Жаҳонгир ака! Мен Абдурауф Мақсудий аслан Ўзбекистонда туғилиб, Ўзбекистондан 1931- йилларда отам Ўзбекистондан Қашқарга кетган. Қашқардан кейин Туркистонга келган. Бундан кейин Афғонистонга ҳижрат қилган. 46-йилда Афғонистондан Арабистонга кетганмиз. Икки йил Арабистонда туриб қайтиб Афғонистонга келганмиз. Биз ҳамиша тижорат билан шуғулланганмиз. Тижорат ишларида бўлганмиз. Отам раҳматлик савдогар бўлган. Амриқога келишдан мақсад, ман биринчи маротаба келганим 1965 йилда тижорат ишлари билан Амриқога келиб, Амриқони кўриб, шунга қарор бердимки, болаларимни ҳам Амриқога олиб келдим шу ерда ёшликдан ўқишсин деб.\n1972 –йилнинг охирида учта боламни ҳам Америкага олиб келиб уларни бу ерда мактабга жойладим. Ундан кейин ўзимиз Афғонистонда эдик. Афғонистонда шу саноат ишлари, фабрикалар қургандик, тижорат қилардик.\n79-йилда Афғонистонга рус ҳужум қилиб, Афғонистонни олгандан кейин секин-секин Афғонистондан ман ҳам чиқиб кетдим.\n-Адашмасам 1994 йилда “Эрк” газетасида бир мақола чиққан эди. Ўшанда айтилган эдики, сиз Афғонистонда бўлган пайтингизда, руслар келганда, сиз Афғонистон Совет Савдо Жамиятини раиси бўлган эди, деб ёзишганди. Шу тўғрими?\n-Шу нарсага таклиф қилишувди, мен ҳеч давлат ишини, сиёсий ишини яхши кўрмасдим, ҳеч қабул қилганим йўқ шуни. Шу ишга ҳамиша мени чақиришган, ўша жойни менга сақлашган, ўша пайтларда мен ташқарига чиқиб кетардим. Қабул қилганим йўқ. Мен давлат ишини ҳеч яхши кўрмасдим.\n-Мана Америкага келдингиз, энди табиийки четда яшаган ҳар бир туркистонлик, нега ўзбекистонлик демаяпман, туркистонлик, чунки Ўрта Осиёдан четга чиққанлар ҳаммаси ўзини туркистонлик деб билади. Мана шулар ўзи туғилиб ўсган жойнинг мустақиллигини орзу қилган. Мана шу мустақиллик ҳам насиб бўлди, шу одамлар ҳам кўрди. Лекин қандай бўлди-ю сиз мустақил Ўзбекистоннинг президенти билан қуда бўлиб қолдингиз? Бунга нималар сабаб бўлди? Қандай тасодифлар бўлди? Шу ҳақда икки оғиз гапириб берсангиз.\n-1984 йилда кам-кам ўзбеклар Москва орқали саёҳат учун Америкага келишарди. Уларни ичида кўп ёзувчилари бор эди, шоирлари бор эди. Илмий одамлар бор эди. Жуда кўп ўша Масков йўли билан шўтга келишиб, бир ҳафта, ўн кун келишиб турганда, биз ҳамиша улардан хабар олардик… Шу фурсат билан биз Ўзбекистонлик олимлар билан танишдик. Улар ҳамиша Тошканд ёки Ўзбекистон ниҳоясини кўриб, бошқа дунёни ҳолатини кўриб, шўтга келишганда ҳаммадан илтимос қилишардики, келинглар Ўзбекистонга, бизни қўлимиздан бир иш келмайди, ўша ерда бир иш бошланглар, одамларга иш топилсин. Кўп ҳолатимиз ёмон, деб шунақа бизни таклиф қилишганди Ўзбекистонга. У вақтда ман на Каримовни танирдим ва ҳеч кимни танимасдим, фақат шу келган олимларни танирдим. Фақат буларни ичида бошқа одамлар ҳам бор эди. Энди отини айтсам буларга дарров зарар етади. Улар кўп таклиф қилишган. 90–йил ман қарор бердимки ҳай, Ўзбекистонга борай, Ўзбекистон иқтисодий ва тижорий фаолиятини жойларда кўрай, ўлимдан кейин бир манфаатим мамлакатимга тегсин деган ниятда ман Ўзбекистонга бордим.\n-Лекин мана бугун ўзбек матбуотида ҳам, рус матбуотида ҳам, агар бир назар ташлайдиган бўлсак, битта нарсани кўраяпмизки, айтишаяптики, Абдурауф Мақсудий Ўзбекистонга фақат пул қилиш мақсадида келган эди, деган нарсани айтишаяпти. Бунга нима дейсиз?\n-Албатта мен тижоратчиман. Ҳамма жойга борсам ўзимни тижоратимни қилганман. Энди Ўзбекистонни қўйинг, бошқа тамом дунё тижорат учун озод. Ўзбекистонга борганим албатта савдогарман, пул топишим ҳам керак, лекин кўпроқ халққа манфаат етказиш.\nЎзбекистонга бориб “Рост тренинг” ширкатини қурдим. “Рост тренинг” ширкатидан кейин “Кока-кола” заводларини…90 йилда Ўзбекистонга бордик. Ҳали у вақтида озодликмасди. Каримов эшитди. Бормаганимиздан олдин ҳам Каримов бу ёққа бир хат ёзиб, Абдурауф ака, келинг Ўзбекистонга, деб даъват қилган эди. Ман уни даъвати билан бормаганимдан кейин Шукрулло Мирсаидов ҳам даъват қилди. У киши бу ерга келган эди. Иброҳимов деган…\n-Ўша депутатларни раиси бор эди…\n-У кишидан ҳам даъват келди. Хай, яна мамлакатимизни кўрайлик деб, шавқи-завқ билан ўша ерга бордик. Бориб секин-секин ҳолатни кўриб, иш бошладик. Танишдик… Албатта мени халқ қуда бўлишимдан олдин танирди, мен халқни танирдим.\nҲа бу дунёда тақдир, қисмат бор экан, уч йилдан кейин баъзи одамлар ўртага тушиб… Хулоса 90-йилдан кейин, биз 91-йилда бу ишларни бошладик ҳаммасини. Бошлаганимиздан кейин, мана кўрдингизки, манфаат ҳам қилдик, албатта қиламиз, нима десам бўлади тижорат қилдик. 2500 ишчи бизда бор эди. Сиз мана ўзингиз дунёни кўраяпсиз 2500 одам бир жойда ишласа 25 минг одамга иш топилади. Масалан товар ташиш, савдо-сотиқ, мошиналарда юк ташиш билан 25 минг одам ўшатта ишлаган…\n-Лекин энди мана бугун ёзишаяптики, мана шу одамларга яхши ҳақ тўлашмаган ва айни пайтда ўша ширкатлардан такс(солиқ) тўланмаган. Бу ерда асосан қаллобчилик қилинган. Фақат ўз манфаатини ўйлаганлар. Биров агар бирон нарса деса дарров ишдан ҳайдашган, деган гаплар… Буларга нима дейсиз?\n-Бу гапларнинг ҳаммаси ёлғон ва туҳмат. Биз налогини тўлаганмиз, дунё бўйича катта компаниялар бориб ҳисобимизни кўрган. Ҳаммасида ҳужжатларимиз бор. Мана биз чиқиб кетганимиздан кейин, Ислом акани қизини ўғлим қўйиб юборгандан кейин биз ўғри бўлдик. Ундан аввал ўғримасдик. Асосан мен 93-йилда дачадан чиқиб кетдим. Дачада ўтирардим аввал кўрган бўлсангиз. Сал Ислом акадан ман узоқроқ турай дедим. 93-йилда Ислом ака ўзи ва оиласи бизга талаблар қўйишни бошлади. Бу талабларни, қўйган талабларни ҳам вақтида айтиб бераман ҳаммасини. Йўқ, манга тўғри келмади бу иш. Ман бир озод яшаган инсонман. Ислом акадан узоқроқ турай деб, жойим йўқ эди, бориб Қатортолдаги омборимда яшадим. То ер олдим, жой олдим… Жойди битказгунимча ўшарда яшадим. Ислом акадан узоқроқ турдим. Ҳозиргача бўйним мана шундоқ… Ҳеч кимни ўртасида Ислом акага тушганим йўқ фалон ишда шу одамга ёрдам беринг деб. Ман Ислом акага… Ман қудаси эдим. Ман қандай бир одам… Масалан сиз қудангизга ҳеч бўйнингизни эгмайсиз. Бир дўстингизга эгасиз. Мани бир мажбуриятим йўқ, Ислом ака, келинг бир ёрдам беринг дейишга. Ислом акани манга эҳтиёжи бор…\n-Лекин мана сиз айтаяпсизки, баъзи талаблар бўлган эди, кейин айтаман, деяпсиз. Шу кейин айтаман деганингизнинг ортида нима гап бор?\n-Ука, сиз билмайсиз, мани иккита неварам уларни қўлида. Учта қариндошимни улар қамаб олишди. Бир кун ўтирганимда Америкада… Зелемхон Ҳайдаровни билсангиз керак, Зелемхон Ҳайдаровдан манга телефон келди.\n-Ўзбекистон президентининг Умумий Ишлар Бошқармасининг бошлиги…\n-Ўнг қўли дейилади Ўзбекистонда. У одам кучли…Зелемхон акадан манга телефон келди-ки, “Абдурауф ака, Ислом ака ва оиласи чақириб менга буйруқ бердики, Абдурауф акага телефон қилинг, шу Мансур Гулнорани қўйган талабларига… Талабларининг ичида биттаси шу-ки, Мансур авлодидан кечсин. Авлодидан кечса на сизларни заводларингизни оламиз, на сизларни жойларингизни оламиз, на уйларингизни оламиз, ҳаммасини сизларга қайтариб берамиз. Шу Мансурга айтинг, шу ишга қўл қўйсин. Нима дейди?”.\nМансур туриб айтти-ки, нима қилса қилсин, ман боламдан қандай қилиб ўтаман, деди. Энди бунга бир сабаб борки, инсон боласидан қандай қилиб ўтади? Энди Каримов ўзи бунга ўрганиб қолган, олдинги хотинини қўйиб юбориб, болаларидан кечган. Биз инсон боласи эдик биз. Бошқаларни қандай билсин, миллатни қандай билсин!? Шу сабаблар учун 93-йилдан буён ман бу одамдан узоқлашдим. Ман шу Қатортолда яшайман, қандай ҳолатга тушганимни ман ўзим биламан.\n-Ҳар ҳолда бир одамни таниш учун ўн йиллар етарли бўлса керак. Шу ўн йилда озми-кўпми танидингиз. Шу таниган одамингиздан невараларингизни олишингиз мумкинми?\n-Албатта, мана Амриқода адолатлик. На бу ерда бир одам биттадан бирор нарсани илтимос қилолмайди, ҳаммаси пул. Америка суди мана шетта қарор берди. Невараларимни қайтариб берсин, одамларни қўйиб юборсин, ҳар нарса деб… Ҳозир аввалги гапим чала қолди. Шу Зелемхон Ҳайдаровни айтган гапи, мана шуни ёзинг, Зелемхондан сўранг, агар Зелемхон ака шу гапидан тонса, ман субутини сизга қўйиб берай…\nСудди қарорини эшитган бўлсанглар керак. Бугун Гулнора Каримова ё деярли бошқа унинг дўстлари-ю ё бошқа давлат одамлари кўп бу ерда ҳаракат қилишди. Судди алдашмоқчи бўлишди. Лекин суд ана ҳаммасини ёзди. Ўқиган бўлсанглар. Бу ерда Ўзбекистонга ўхшаган эмас-ки, бу йўл бўлса бундай қилгин деб. Иншоолло оламиз невараларимизни. Ҳеч кимга… Худодан бошқа ҳеч кимга бир нарса қолмайди. Зулмнинг охири барбод. Бундай олганда Ислом акани ким яхши кўради? Ўзингиз айтинг… Ёмон кўрган одамни “Халқ душмани” деб ҳам эълон қилди. Ўн йил, йигирма йиллаб одамларни қамаган. Баъзи сессияларда бўлган гапларни эшитгандирсиз, аввалда, нималар деган бу одам? Ялиниб турарди одамларга. Ҳозир энди ҳамма ёғини ўзига қилволиб, ўзига яқин одамларни қўйволиб… Ўзбекистонга масалан, бир процент ҳам инсон ҳуқуқи йўқ. Сиз нима дейсиз шу гапга, инсон ҳуқуқи борми Ўзбекистонда?\n-Жаҳон жамоатчилиги Ўзбекистонни инсон ҳуқуқи паймол этилаётган жой деб турибди. Лекин мана шу гапни шу ўн йил давомида бирор марта қудангизга айтмадингизми?\n-Айтдимку сизга, ман 93-йилдан буён бу одамдан узоқлашганман. Туғилган кунига айтарди, вақти келганда ўшанда ман чиқиб кетардим. Жуда борган бўлсам шу ўн йилни ичида ўн марта шу одамни уйига борганим йўқ. Унда ҳам нимага борардим? Келинингизни олиб шу 92-93- йилдан кейин невараларимни кўргани борардим.\n-Энди мана Ўзбекистон ҳукумати тарқатаётган хабарларга кўра, Ўзбекистон Республикаси Прокуратураси тарқатаётган хабарларга кўра сизларни “Интерпол”га беришган, яъни халқаро қидирувдасизлар. Сиз ва икки ўғлингиз Ўзбекистондан жуда кўп пулларни ўғирлаб кетган, қолаверса Американи ўзида ҳам жуда кўп таксдан, ҳалиги такс дегани солиқ, солиқдан ўғирлаган… Жуда ҳам кўп даъволар бор. Умуман мана шу борада нима дейсиз?\n-Биз ҳаётимизда таксдан ўғирлаган эмасмиз. Мусулмонмиз аввало. Такс берсангиз пулингиз ҳалол бўлади.\n-Ҳа, сиз берган солиғингиз ғариб одамларга ишлатилади. Буни баракаси бўлди. Ўзбекистонда нимаики таксни берган бўлсак Америкада ҳам шу таксни берганмиз. Бу ерда давлатни кўзи мундай юмиқ эмас. Қаерда бир америкалик ташқарида иш қиладиган бўлса уни тижорати билинган. Америкада битта одамни чўнтагида 500 доллар нақд пул бўлмайди. Ҳаммаси бонкада бўлади. Бу Каримов акага ўхшаган… Энди ҳозир айтолмайман, фақат иккита неварам ва учта қариндошимни ушлаб қолган… Қайси қонун билан ушлаган? Қизи дунё бўйича нима ўғирликлар қилган? Сессияда эълон қилди ўзи Каримов бир одамни боласи гуноҳ қилса отаси жавобгар деб. Эшитганмисиз?\n-Қизи шундай ёмон ишларни қилаяпти, Каримов жавобгар. Ўзини ўзи Каримов қамасин. Қизини қилаётган ишидан хабарингиз бўлса керак!?\n– Хабаримиз йўқ…\n-А, ўқинглар газетларни, нималар қилаяпти, нималари бор уни… Қайси бонкаларда пули бор буни, ҳаммасини сизлар билинглар. Суриштиринглар…\n-Жумладан шуни билиш ҳаракатимиздан биттаси шу, мана сиздан сўраяпмиз, сиз билганларингизни айтинг.\n-Ман сизга илгарироқ айтимки вақти соати билан ҳаммасини…Кейин яна сиз билан гапиришамиз, иншооллоҳ. Яна гапиришамиз.\n-Мана айтаяпсизки мени қариндошларимни қамаган деб. Шу қариндошларингиз кимлар? Қачондан бери қамоқда.\n-Биз чиқиб кетганимиздан кейин… Улар ўзи тижорат қиларди. Биттаси бизда ишларди, биттаси мени божам бўлади.\n– Исмларини айтинг?\n-Биттаси мени қайноғам бўлади, Саид Жамол деган. Биттаси мени жияним, ҳам божам бўлади-Саид Довуд деган. Учинчиси мени божам бўлади Ҳожи Абдушукур деган. Биз чиқиб кетганимиздан кейин… Бизни чиқиб кетишимиз жуда қизиқ бўлди. Жуда ғалат бўлган. Биз чиқиб кетишимизда… Дафъатан ўшаттан бизга хабар беришди-ки… дўстларимиз бор Ўзбакистонда… Ўзбакистонда яхши ўзбаклар борки, яхши мусулмонлар бор…Абдурауф ака, чиқинг деди. Биз Америка сафоратига айттик, Америка сафоратидан бизга ёрдам бўлиб чиқиб кетдик. Биз чиқиб кетганимиздан кейин, 10-15 кундан кейин буларни олиб бориб қамади. Булар нима иш қилган, нима гуноҳ қилганди? Уларни чиқариши қандоқ бўлди? Бир тўрт-беш кишини уйларини олишди, жойларини олишди. Тижорат қиладиган молларини олишди. Биттасини уч-тўрт миллион долларини олишди. Кечаси келиб икки автобусга солиб, “Ҳайратон” кўпригидан ўтказиб юборишди. Ўн олтига кирган битта бола совуқдан ўлди. Исталин ҳам бунчалик қилган йўқ-ку! Исталин… Каримовни нима учун газетларда Ўзбекистон Исталини дейди? Биз шу бир ўзбекни исталин деганига шарм қиламиз. Албатта сиз ҳам Ўзбекистонда бўгансиз, кўргансиз. Мана бугун бир ёзувчисиз, озод мамлакатда яшаяпсиз. Сиз ҳам ўзингиз айтинг бу одам нималар қилган инсонларга? Шу гапларим тўғрими, тўғримасми? Кам одамни олиб бориб қамадими?\n– Сиз айтган қариндошларингиз қаернинг фуқароси, Американими?\n-Йўқ, биттаси Покистонни фуқароси, учтаси Афғонистонни фуқароси.\n-Уларга қандай айб қўйиб қамаган?\n-Ҳеч айбини бир таги йўқ. Мана шу ёлғон бизга ёзганда. Фақат мени қариндошим бўлганлиги учун…\n-Энди, одатда подшолар билан яқин бўлиш масаласи ниҳоятда бир мураккаб масала. Жуда ҳам яқин бўлсанг куйиб кетасан, узоқ бўлсанг музлаб кетасан, деган гап бор.Бошида шуни ҳеч бир ўйламадингизми?\n-Самарқандликсиз, форсча ҳам биласизми?\n-Битта форсийда Саъдийнинг айтган шеъри бор. “Қурби султон оташи сўзон бувад”, яъни “Султоннинг дўстлиги дўзахдай бир ўт” дейди. Хўп, биз бу одамга қўлимиздан келганини қилдик. Қўлимиздан келганини қилдик. Аммо сиёсий ишларда эмас.Ёки халқди озор бертишда эмас…\n-Лекин шу дўзахни била туриб, дўзахга ўзингизни урдингизми?\n-93-йилда айттим бундан ман чиқиб кетдим, бундан узоқлашиб кетдим. Ҳамма билади. Ўша Қатортолда омборда ётганимни беш ой ҳамма билади. Ўша Каримовдан ўша вақтида… дафъатан ишларимиз чўзилиоб кетди, бошқа бўлди, бунақа қариндош бўлиб қолдик. Дафъатан ташлаб чиқиб бўлмасди. Энг яхши бизни маслаҳатимиз шу бўлдики у одамдан секин-секин…\n-Хўп, мана ўша қуда бўлган, дастлабки яқин бўлган йилларингизга агар қайтадиган бўлсак, бошида уларнинг оиласидаги вазият қандай эди? Масалан одамлар қизиқади шу президентнинг қизлари билан муносабати, қизларининг отаси билан муносабати, қизларининг қайнотаси билан муносабати, қудаларнинг узаро муносабати … Шулар ҳақида ҳам?..\n-Бу ҳақида сизга ҳеч нима айтиб беролмайман, ҳозир айтолмайман. Кўп нарсаларни ҳозир айтолмайман. Қачонки иккита неварамни сизлар обкеб беринглар, кейин ман сизларга китоб-китоб қилиб айтиб бераман.\n-Ўзингиз нималарни айтиш керак деб ўйлайсиз?\n-Ҳач нарсаларни… Кўп нарсаларни… Ман шундай кўрган нарсаларни сизлар кўзингла билан кўрмагансизлар. Ман кўрганман. Нимаики қилган бўлсам ўзбек халқи билади. Мана мисол таврида, тижоратимдан ана сизга қилган ишларимдан гапираман. Мисол таврида сизга иккитасини айтай. Шойимардонни сел олиб кетганда ҳеч ким қатнашмади, мен қатнашдим. 67 та уй қилиб бердим. Кўприкларни тузатдим. Йўлларни тузатдим. Дарёларни тузатдим. Халққа бир касалхона қилиб бердим. Миллион-миллион, юз миллионлаб этта пулим кетди. Аммо бу миннатмас. Халқ ором бўлди, кўп хурсанд бўлди. Мени халқ яхши билади. Каримов шу… 91-йилдан кейин у билан қуда бўлдик. Ундан олдин бизни халқ билармиди, ё билмасмиди? Яна айтсам яхши бўлмайди, Ўзбекистондан келган бетта меҳмонларни ҳаммасини биз ҳурматини қилдик, ёрдам қилдик. Ўшани учун бизди билади. Биз Ўзбекистонга бориб нима қилдик? Фақат халққа ёрдам қилдик, халқди кўзини очдик, иш бердик…\n-Энди, Каримов билан яқин бўлган пайтларингизда мухолифат сизни қоралаб келди. Айтишдики, бу одам Афғонистонда ҳам шу ишни қилган, Ўзбекистонга ҳам келиб мана, буғдой деб неча миллион пулни Америкага олиб кетди, буғдой олиб келинмади. Самарқанд холоделникларини олиб кетиб сотди, уни сотди, буни сотди, ҳатто шу даражага бориб етдики “Кока-кола”ни хўжаини фақат шу одам бўлди. Бошқа одамлар бунга ўхшаган ширкатлар очаман, деса уриб ташланди, деган гаплар айтилди. Энди бўлса айни гапларни Каримов ҳукумати ҳам айтаяпти. Буни қандай тушуниш мумкин?\n-Ман Ўзбекистондан, масалан Самарқанддан халаделникни олиб бекорга олдим-ми? Бекорга бердим-ми? Ё масалан буғдойга пул олиб буғдой бермадимми?\n-Лекин Каримовнинг қудаси деб бекорга берган бўлишлари мумкин-ку!\n-Йўқ. Бу нарсалар қизини қўйиб юборгандан кейин бу гапларни энди чиқарадими? А, Каримов деган бир мамлакатни президенти. Мана Зелемхон Ҳайдаров бор эди. Қизи жанжал қилди Тошкентда менга. Ман айтдим, “Э, Зелемхон, бу қизга айтинг, Ислом Ғаниевич Каримов бугун 25 миллион одамнинг отаси, ёлғиз Гулнорани отаси эмас”. Гулнора кейин манга айтди-ки, “Сени қаматамиз, ҳамма нарсани оламиз, у қиламиз, бу қиламиз”… Ман айтдим, “Бор қўлингдан келганини қил, отангга айт”… Манга аввал айтди-ки, “Отамни фикрини ишлатаман”…Агар отанг шу ишни қилса, дедим, отанг аҳмоқ одам экан, дедим. Бу гапни Зелемхон Ҳайдаровдан сўранг. Ман айтдим, одам бир марта ўлади, бор отангга айт, дедим. Ўш куни шомдан кейин у кетиб отасига айтди, эрта–индин келавермади, кейин биз чиқиб кетдик.\n-Энди бугун мана улар айтаяпти-ки, биз ҳамма ҳужжатларни Америка ҳукуматига берганмиз… Америка Адлия вазирлигига, Прокуратурасига ва бошқа идораларга берганмиз, яқин кунларда қўл – оёғини боғлаб олиб келамиз, деяпти. Бунга нима дейсиз?\n-Бу гапларми ҳаммаси туҳмат. Бу ёққа юборган бўлса буларни ҳам ахир ўқийди, кўради. Бир буғдой олиб-сотган, неча йил ўтди, бу ишлар қандай бўлди? Биз Ўзбекистон давлатидан бир цент, бир сўм қарз олган бўлмасак, бизни миллион-миллион, бир миллиард сўмимиз қолиб кетди. Айтдим-ку бу ҳаммаси битта гап, Каримовни мияси айниб қолган бечорани. Энди шу қизини таъсирига кеб қоган, ихтиёр қўлдан кетиб қолган, бу касаллик ихтиёри… Ўзи менга айтарди, “Мен кўп қийналаяпман, ука!” деб. Беш йил аввал. Бу оиласига кучи етмай қолган. Ҳаммаси туҳмат. Мана Ўзбекистондаги Пракурор бечорани нима ихтиёри бор? Вазирликни не ихтиёри бор? Депутатларини Ўзбекистон Халқ ноиби демайди Каримов. Оиласи маймунлар дейди уларни. Қайси бечорани ихтиёри… Бир прокурорди ихтиёри борми? Айтингчи сиз ўзингиз? Борми прокурорди ихтиёри?\n-Икки оғиз ўзингиз гапириб беринг.\n-Гулнорани ширкатини таъсис бўлиши, бошқасидан сиз Мансурдан сўранг, ҳаммасини айтиб беради сизга.\n-Демак, бу масалани Мансурбек билан суҳбатга қолдирамиз. Сиз билан давом эттирадиган бўлсак, Абдурауф Мақсудий Ўзбекистоннинг келажагига қандай қарайди? Ўзбекистоннинг келажаги қандай бўлишини истайди? Қайси кунларда Ўзбекистонга боришни истайди?\n-Иншооллоҳ, мани ўзимни гапимни биттаси қолди. Шойимардонни гапини айтдим сизга. Иккинчи қилган ишимиз ҳамиша биз халққа ёрдам қилганмиз. Сизлар бориб халқдан сўранглар, мендан сўраманглар. Давлат одамларидан ҳам сўранглар. Мусулмонлардан ҳам сўранглар. Ўша ўрислардан ҳам ўшаттагилардан сўранг. Хлабушкина деган бир етимхона бор эди. Аввалдан 93-йилдан биз унга ёрдам қилиб келардик. 98-йилдан давлат қаролмасдан қолди хабарингиз бўлса. Менга айтдики, шуни сиз олинг Абдурауф ака, бир хат ёзинг шуни сизга берай болалари билан… У ерда 180 тача болалари бор эди. Шуни тўлиқ ўз қарамоғимга олдим. Спорт жойларини қилиб бердим. Кампютерларини… Фақат Америкада қандай бўлса шунга ўхшаган қилиб бердим. Ман Ўзбекистонга бораман, ўша етим болаларга ваъда қилганман. Яхши ўқисанг, сен ҳам Каримовга ўхшаган президент бўласан. Иншоллоҳ борамиз Ўзбекистонга. Энди яна саволингизга қайтамиз. Ўзбекистон келажаги токи бир демократик ҳукумати бўлмаса… Сайлов яхши…\nАгар эркин сайловлар бўлса кейин Ўзбакистон яхши бўлади. Ўзбеклар таланти бор, лекин булар қўл-аёғини боғлаб қўйган. Қандай бўлмасин гап дарров президентга етадики анаву одам вазир бўлмоқчи, ҳукуматни олмоқчи. Уни бошқа йўллар билан ўзингиз биласиз, мана сиз нега Америкага келдингиз, шуни манга айтинг сиз? Мани саволим сизга шу, сиз нимага келдингиз Америкага?\n-Табиийки, мени Америкага келганим бошқа масала. Сирли масала бу сиз билан боғлиқ масалалар. Жумладан, сарой масаласи, салтанат масаласи… Салтанат – сирли дунё. Лекин жуда кўп миш-мишлар тарқалади, жуда кўп гаплар тарқалади. Шулардан баъзи бирларини сиздан сўрамоқчиман. Жумладан Абдурауф Мақсудийни Каримов билан орасини бузилиши борасида энг катта миш-мишлардан биттаси, айтишадики, гўёки Каримов кейинги пайтларда ўша эканомика ёмон бўла бошлагандан кейин, айниқса у пайтда Ўзбекистон Исломий Ҳаракати Американи кучи билан йўқотилмаган пайтда чиққан миш-миш бу… Гўё Каримов сиз орқали Америкадан ва Каримовнинг қизи сизлар орқали Америкадан бир қанча мулк олган. Масалан, Нью Жерсидан, Вержиниядан, бошқа ёқлардан жуда кўп пулларни асосан шу томонга йўналтирган булар. Лекин буни Мақсудийлар ўзига олгандан кейин Каримов билан ораси бузилди, деган миш-миш юрарди. Бунга нима дейсиз?\n-Бу миш-миш ҳаммаси ёлғон гап. Биз Каримов билан қуда бўлгандан аввол шу авлодимизди ҳаммасига жойи бор эди. Каримов мани қудам бўлганидан кейин ҳеч бир мулк олганимиз йўқ. Ёлғон гаплар ҳаммаси. Боятда сизга айтдим-ку 500 доллар нақд пулингиз бўлса ўшанга ҳам сиз жавоб айтишингиз керак. Бу ҳаммаси ёлғон гап. Ўша ўзлари тўқиган гаплар.\n-Бир ота сифатида бир саволга жавоб берсангиз. Мана ўғлингиз ҳам шу ерда. Ўғлингизга Каримовни қизини олиб бердингиз. Яшади булар. Икки фарзандлик бўлди. Мана бугун ўғлингиз сизни ёнингизда, ўғлингизни ўғли билан қизи Ўзбекистонда. Бир ота сифатида ўша қилган ишингиздан пушаймонмисиз? Нимани ўйлайсиз шу ҳақда?\n-Ука бу бундай масалаки, бир одам бир ердан уйланади ё ажрашади. Ҳаммаси тақдирга ёзилган бўлади. Тақдирга боракан, нону насиба боракан, биз Ўзбекистонга бордик. Каримов албатта Ўзбекистонни президенти бўлиб Рассия томонидан сайланиб келган экан. Унга бизди ишимиз йўқ. Сизга аввал айтдим-ку, биз сиёсатдан кўп узоқмиз, қонимизда йўқ, биз аралашмаймиз. Албатта бу хусусда иккита неварамиз қолган ўшатта деб сизга бир неча марта айтаяпмиз. Ҳеч инсон, масалан, боласидан кечолмайди. Иншооллоҳ, бу ишлар вақти замони билан… невараларимиз ҳам қўлимизга келади. Эрта бу ёлғон гаплар… Улар минг марта ёлғон гаплар тарқатса ҳеч нарса йўқ. Турпоқ деворга ёпишмайди то ҳўл бўлмаса. Бу йўғ гапга, масалан… Бу тарқалган гаплар ҳаммаси ёлғон ука. Сиз шу Каримовнинг гапига ишонасизми?\n-Ман ҳар ҳолда бу Каримовни гапини сўрамадим, халқ орасидаги миш-мишни сўрадим шекилли?!\n-Ўзи ёлғон гап.\n-Энди Абдурауф ака, бугун Абдурауф Мақсудий шу кеча кундузда нима иш билан машғул?\n-Тижорат билан… Тижорат қиламиз биз. Тижорат қилаяпмиз.\n-Бутун дунёда. Оламиз-сотамиз.\n-Энди яна битта, энг сўнгги савол. Одатда бир шу невара кўрганда қудалар исм қўйишда невараларига келишиб исм қўядилар. Мана шу невараларингизни исми биттаси Ислом бўлиши, биттаси Иймон бўлиши… Буни тарихи борми йўқми?\n– Невараларим аввал Америкада туғилган. Биз бу атти бетта қўйганмиз.\n-Нима учун Ислом деб қўйгансиз?\n-Ислом деб қўйганмиз. Иймон деб қўйганмиз Исломди боласи деб.\n-Демакки ўша пайтда Ислом Каримовга ҳурматингиз, эътиқодингиз баланд бўлган экан-да?\n-Йўқ-йўқ, бошқа гап бу. Ислом учун ниятимиз бор эди. Аввало ҳар бир… Ният бўлади. Масалан, ўзингизни ниятингиз бўлади-ки, қиз қўйсам атини бир нарса қўяман, Ислом қўяман, Пайғамбар қўяман, Ҳазрати Али қўяман, деб одамларни нияти бор. Шунақа мусулмонларни бугунги болаларини ати Қудахон Тўрам деган бўлади. Ҳа, бу бир гапмас-ку! Бир ат бир одамники бўмайди, ҳамма истаганини қўяди.\n-Лекин Ислом Каримов Ўзбекистонда диндорларга жуда қаттиқ зуғум ўтказиб келаяпти. Бу кеча эмас, ўтган куни эмас, кейинги ўн йил давомида ислом деган, иймон деган, дин деган одамларга зуғум қилиб келаяпти. Мана шундай пайтда сиз ҳам неварангизга Ислом деб, Иймон деб исм берганингизда қандай бўлди муносабатлар?\n-Бу энди ўзимизнинг ихтиёримиз. Биз бунга ифтихор қиламиз-ки, мусулмонча от қўйганмиз. Энди мана шу Америкада кўп одамлар туғилади мусулмонни боласи, мусулмонча от қўяди. Ҳар кимни ўзига бир шавқи бўлади. Масалан Иймон деган нарса Ўзбекистонда йўқ бўлса керак, Иймон қўйганмиз. Ислом деган от масалан юзта бор. Мингларча мусулмонларга Исломхўжа деган отлар бор, Муҳаммадислом деган от бор. Ёлғиз Каримовдан олинмаган, Каримовдан илгари бу отлар қўйилган.\n-”Эл” ташкилоти атрофида ҳам илгари жуда кўп гаплар юрарди. Ислом Каримов ўз қудасини мана шу “Эл” ташкилотига бошлиқ қилиб қўйди, деб ва чет элликларни бир қисми, Мақсудийга яқин одамларга иш топилди, Мақсудийга яқин бўлмаганлар қувғинга учради, касалхоналарга тушди, Ўзбекистондан чиқиб кетди, деган гапларни кўп эшитганмиз. Шунга ҳам жавоб берсангиз.\n-Чет элда юрган ўзбеклар ҳамиша орзуси шу эдики шу мамлакатимга борсам, мамлакатимга борсам. Қўлимда нима нарсам бор, шу мамлакатимга бориб хизмат қилсам. Кўплари боришди. “Эл” ташкилотини биз қурдик. “Эл” ташкилотини қуриб бутун чет эл ўзбекларини ҳам олиб бордик ўшатга. Ҳаммалари хурсанд бўлиб иш бошлайдигон бўлганда …93-94- ларда боришди ҳаммаси. Лекин хўп маюслик билан қайтди кўплари, масалан уч ой, тўрт ой, олти ой ўшатта қолишди. Қолиб иш қилайин деб, бошқа қилайин деб… Бир ёрдам бўлмади, бошқа бўлмади. Энди сиз мана шу ерга келиб тижорат қиламан, десангиз давлат сизга ёрдам қилади. Булар бу нарсаларни ўйлаб Ўзбакистонга борди, давлатдан бир ёрдам бўлмади. Кўплари бор-ей, бўлмади, деб чиқишиб кетди. Чет эллик ўзбакларнинг хатосимас, албатта бекоракам Ўзбекистонда жуда кўп эди.\n-Лекин Ўзбекистон шароитидан келиб чиқадиган бўлсак, ўзбек халқининг менталетети, зеҳниятидан келиб чиқадиган бўлсак, ўша пайтда сиз бир давлат эдингиз. Масалан сиз ёрдам қилишингиз мумкин эмасмиди?\n-Йўқ, ман ҳеч давлат ишига аралашиб ҳатто… Бир одам билан келган манга ҳаммаси, ман айтдим, биродар борингла, мани ўртага тушманглар. Ман айтганман шўттаги ўзбекларга. Бу ўртага мени тушманглар. Биласанку дедим. Биларди мени. Ман намус қиламан, сен учун бир идорага бориб ишингни қилиб бериб. Бор йўлингни топгин, деганман. Бечоралар ташлашиб чиқиб кетган. Мани ишим, ман сизга айтай, бошқа одамларни иши бонкаларда бўларди. Давлатни олдида бўларди. Биздики арқада бўларди. Ҳамма нарса ўзи секин-секин жойида бўларди.\n-Энди мана ўша пайтда бир кўнглингизга келмадими, четда, хорижда яшаётган ўзбеклардан баъзи бири, масалан Боймирза Ҳайитга ўхшаганларини ватанга қайтариш, ўша ерга олиб келиш, шу масалаларни бирор марта бир Каримовни олдига қўйсам, деган бир нарса хаёлингизга келмадими шу йилларда?\n-Ман у вақтдаки… У киши борганда ман йўқ эдим Ўзбекистонда.\n-Бу кишини қувиб чиқарганларидан хабарингиз борми Ўзбекистондан?\n-Эшитганман. Сабаби нимайди, билмайман нимагалигини.\n– Мана бугун, ҳозир шу одам жуда қаттиқ касал ётибти, тўшакда…\n-Боймирза Ҳайит. Юролмайдиган бир шароитда ётибди. Лекин орзуси – ватанга қайтиш. Нима тилагингиз бор?\n-Худованд сиҳатини яхши қилсин. Эшитганимга биноан Боймирза Ҳайит ҳаётида ҳеч ким қилмаган бир хизматни қилган, Ўзбакисттон тарихини ёзган шу киши. Шуни учун биз бу одамни қадрлаймиз. Чет элдаги тамом шу ўзбек олимларини ҳаммасини қадрлаймиз.\n-Айтишадики ўзбек еридан, маконидан айрилиши ниҳоятда қийин деб. Илгари жуда оз одам чиқиб кетган Ўзбекистондан. Мана сизларнинг пайтларингизда шу руслар зуғуми билан чиқиб кетишган. Лекин мана бугун, масалан, Америка муҳожирлар ташкилотининг рақамларига қарайдиган бўлсак, биргина 2002 йилнинг ўзида битта Американинг ўзидан қарийб 300 киши бошпана олибди. Бу фақат сиёсий бошпана олганлар. Демак, жуда кўп одамлар Ўзбекистонни ташлаб чиқиб кетаяптилар. Бунга нима сабаб?\n-Энди ука, Ўзбекистонни келажаги буюк давлат, деб халқ алданиб қолди. У-ку палон пайтда чиққан. Лекин бутун дунёдан, энди айтишим яхши эмас, ҳаммамиз навоз қиламиз, кўп аёллар ҳам чиқиб кетган. Буни ўзинглар яхшироқ биласизлар. Энди қаердадир инсон озод ҳаёт ўтказиш учун ҳаракат қилиши керакда. Энди ман бунга бир нарса деёлмайман.\n-Халқ орасида баъзи гаплар бор-да, шуларга ҳам мен сиздан жавоб олмоқчиман, чунки сиз нимаики бўлса ҳам барибир саройдан узоқлашдим, кейинчалик деяпсиз, барибир дастлабки йилларда ўша саройдаги вазиятдан ҳам хабарингиз бор деб ўйлайман. Ўша одамлар айтишадики, Ўзбекистонда Ислом Каримов саройида Амир Олимхонни саройидаги каби бир вазият бор. Яъни ўша айш-ишрат масалаларида… Шу ҳақда бирор нарса эшитганмисиз, ё гувоҳ бўлганмисиз?\n-Ман сизга айтдим-ку, шу ўн йил шу одам билан ман… Бирор бир марта шу уйига борганим йўқ умуман. Унда ҳам баъзи бир туғилган…невараларимни туғилгани муносабати учун борганман. Ўзини туғилган кунига ҳам ман борганим йўқ.\n-Ҳадя ҳам берганингиз йўқми?\n-Ҳеч нарса берганим йўқ. Ҳеч нарса олганим ҳам йўқ.\n-Лекин халқ орасида миллион-миллион долларларни Мақсудий ўша пайтда Каримовга берган, Каримов номидан чет элларга қўйган деган гап бор…\n-Буни ман билмайман. Мумкин… Буни ўзингиз суриштиринг. Ман бир пул ҳам берганим йўқ Каримовга… Ман умримда бировдан пул ҳам олганим йўқ, бировга пул ҳам берганим йўқ шу ишди битказиш учун.\n-Мақсудий жаноблари мана саволларимизга ҳарҳолда озми-кўпми жавоб бердингиз. Радиотингловчиларимиз номидан миннаддорчилик билдирамиз. Лекин сиз ўзингиз “Ман қарздорман, келгусида кўп нарсаларни айтаман”, дедингиз ва биз келгусида мана шу салтанат сирларини барибир сиздан билиш умиди билан суҳбатга нуқта қўямиз.\nМАНСУР МАҚСУДИЙ БИЛАН СУҲБАТ\n-Демак, навбатдаги саволомиз Ўзбекистон президентининг собиқ куёви ва “Интерпол” томонидан қидирувга қўйилган Мансур Мақсудийга.\n-Сизга шундай савол бор…Ўзбекистон ҳукумати сизни, отангизни ва акангизни жиноятчи деб ҳисоблаб “Интерпол”га берди. Айтиладики улар кўп вақт давомида солиқлар тўламаган, бошқа ишлар билан шуғулланган, жумладан Американи ўзида ҳам шунақа ишлар билан шуғулланган. Биз Америкага мурожаат қилдик бу ҳақда, дейилган. Мана шунга бир икки оғиз муносабатингизни билмоқчи эдик.\n-Бу ҳаммаси туҳматлар. Кейин мен ҳаммасига жавоб бераман. Мен ҳозир тамом туҳматлар учун икки оғиз – уч оғиз гапирсам тўғри келмайди. Нима учун? Ман гаплашганимда ҳамма нарсани гаплашаман. Шу 91-йилдан то 2001-йилгача. Мана ҳамма кейин яхши тушунади. Халқ ҳам яхши билади ва мен ким эдим, мен қанақа инсон эдим ва Каримовни оиласи қанақа эди?\nАйни вақтда мен ўзимни ишларим учун гаплашмайман. Ҳамма халққа кўрсатаман, бу Каримовни оиласи қанақа оила эди. Халқни севармиди, севмас эди? Шуларди кейин мана икки ҳафта, уч ҳафтадан кейин сиз билан гаплашаман, бу мени қарзим сизга.\nНима учун? Шу икки ҳафта, уч ҳафтани ичида битта катта энг обрўли газеталардан бирида бу нарсалар ёзилиб чиқади. Шундан кейин мен сиз билан ҳамма саволларингизга жавоб бераман. Яна бир нарсани айтай шу “Интерпол”ни нарсаси… Шу бизни қидиришаяпти. Биз шу, ман, акам, дадам хоҳлаган мамлакатимизда юрибмиз. Мана Оврупага борамизми, Осиёга борамизми, ҳамма жойга бориб келаяпмиз. Бу агар қидириш бўлса, бизди олиб Ўзбекистонга берадиган бўлса ололарди. Булар билади-ки, вақтинча системага кирган… Нима учун …туҳмат. Аммо бу нарса ҳам олиб ташланади. Ҳозир “Интерпол”га Гулнорани қўйишади. Гулнора ҳозир ўзи тамом икки жойда юрипти, Ўзбекистонда ва Руссияда. Шу жойи ҳам камайиб қолаяпти. Шуларди ҳаммасини ман… икки-уч ҳафтани ўртасида ҳамма саволларингизга жавоб бераман ва ҳамма нарсани очиқ гаплашаман.\nFiled under: ИАК | Tagged: Жаҳонгир Маматов, Islom Karimov, Jahongir Mamatov, Maqsudiy |\nMister Qalampir, on July 23, 2013 at 8:46 pm said:\nSizga barcha nomidan katta rahmat. Haqiqiy tarihni xalqqa taqdim qilishingizda kuch va matonat tilaymiz.\nJM, on July 24, 2013 at 3:23 pm said:\nKatta rahmat do’stim!


08:22 / 06.09.2019\nРеспублика Гидрометеорология маркази 7 - 10 сентябрь кунлари учун об-ҳаво маълумотини эълон қилди.\nҚорақалпоғистон Республикаси ва Хоразм вилояти. Ҳаво ўзгариб туради, ёғингарчилик кутилмайди. Шарқий шамол йўналишини ўзгартириб, ғарбдан 7-12 м/с тезликда эсади. Ҳарорат кечаси 7 ва 9-10 сентябрда 8-13 даража, 8 сентябрда 10-15 даража илиқ, кундузи 7 сентябрда 23-28 даража, 8-10 сентябрда 20-25 даража иссиқ бўлади.\nБухоро ва Навоий вилояти. Ҳаво ўзгариб туради, ёғингарчилик кутилмайди, фақат 9 сентябрда баъзи жойларда бироз ёмғир ёғиши мумкин. Шарқий шамол йўналишини ўзгартириб, ғарбдан 7-12 м/с тезликда эсади. Ҳарорат кечаси 7-9 сентябрда 10-15 даража, 10 сентябрда 8-13 даража илиқ, кундузи 7-8 сентябрда 23-28 даража, 9-10 сентябрда 20-25 даража иссиқ бўлади.\nТошкент, Самарқанд, Жиззах ва Сирдарё вилоятлари. Ҳаво ўзгариб туради, ёғингарчилик кутилмайди, фақат 9 сентябрда баъзи жойларда ёмғир ёғиши мумкин. Шарқий шамол йўналишини ўзгартириб, ғарбдан 7-12 м/с тезликда эсади. Ҳарорат 7-8 сентябрда кечаси 10-15 даража илиқ, кундузи 23-28 даража иссиқ, 9 сентябрда кечаси 13-18 даража, кундузи 17-22 даража, 10 сентябрда кечаси 8-13 даража илиқ, кундузи 20-25 даража иссиқ бўлади.\nҚашқадарё ва Сурхондарё вилояти. Ҳаво ўзгариб туради, ёғингарчилик кутилмайди, фақат 9 сентябрда баъзи жойларда бироз ёмғир ёғиши мумкин. Шарқий шамол йўналишини ўзгартириб, ғарбдан 7-12 м/с тезликда эсади. Ҳарорат кечаси 7-9 сентябрда 13-18 даража, 10 сентябрда 10-15 даража илиқ, кундузи 7-8 сентябрда 28-33 даража, 9-10 сентябрда 21-26 даража иссиқ бўлади.\nАндижон, Наманган ва Фарғона вилоятлари. Ҳаво ўзгариб туради, ёғингарчилик кутилмайди, фақат 9 сентябрда баъзи жойларда ёмғир ёғиши мумкин. Шарқий шамол йўналишини ўзгартириб, ғарбдан 7-12 м/с тезликда эсади. Ҳарорат кечаси 7-9 сентябрда 12-17 даража, 10 сентябрда 8-13 даража илиқ, кундузи 7-8 сентябрда 23-28 даража иссиқ, 9 сентябрда 17-22 даража, 10 сентябрда 15-20 даража илиқ бўлади.\nРеспубликанинг тоғли ҳудудлари. Ҳаво ўзгариб туради, 7-8 сентябрда ёғингарчилик кутилмайди, 9 сентябрда баъзи жойларда ёмғир ёғади. Шарқий шамол йўналишини ўзгартириб, ғарбдан 7-12 м/с тезликда эсади. Ҳарорат кечаси 7-9 сентябрда 6-11 даража, 10 сентябрда 3-8 даража, кундузи 7-8 сентябрда 15-20 даража, 9-10 сентябрда 10-15 даража илиқ бўлади.


Тарк қилинган суннатлар: муқаддима\nBy Муҳаммад Ҳабибуллоҳ on 08/07/2015 МАҚОЛАЛАР ТАРК ҚИЛИНГАН СУННАТЛАР\nСуннатларни қайта тирилтириш деганда расулуллоҳ соллаллоҳу алайҳи ва саллам қилган ишларни, умматига шариат қилган нарсаларни одамларга эслатиш назарда тутилади. Хусусан, бугунги кунда расулуллоҳ соллаллоҳу алайҳи ва салламнинг аксар суннатлари тарк қилинмоқда.\nСуннатларга амал қилиш, уларни ўқиб-ўрганиб, бошқаларга ўргатиш, ҳам айтиб, ҳам қилиб, одамлар ўртасида суннатни ёйиш, суннатга амал қилишликка одамларни ундаш, унга хилоф қилишдан огоҳлантириш – буларнинг барчаси суннатни тирилтириш остига киради. “Файзулқадир” китобида: ““Ким бир суннатни тирилтирса” ким уни ўрганса, унга амал қилса, одамлар орасида тарқатса, унга эргашишга қизиқтириб, унга хилоф қилишдан қайтарса, дегани” – дейилган.\nСуннатни қайта тирилтирган одамга катта ажру савоб бўлиши ҳақида бир неча ҳадислар келган. Имом Термизий ривоят қилиб, уни ҳасан деган қуйидаги ҳадис шулардан биридир: “Расулуллоҳ соллаллоҳу алайҳи ва саллам Билол ибн Ҳорис розияллоҳу анҳуга: “Кимда ким мен вафот этиб кетганимдан кейин йўқолиб кетган суннатимни қайта тирилтирса, унга шу суннатга амал қилганларникича ажр бўлади ва бу билан уларнинг ажрлари ҳеч ҳам камаймайди. Ким Аллоҳ ва расулини норози қиладиган бир залолат бидъатни пайдо қилса, унга шу бидъатга амал қилганларникича гуноҳ бўлади ву бу билан уларнинг гуноҳлари ҳеч ҳам камаймайди” – дедилар”.\nИмом Ибн Можаҳ саҳиҳ санад билан ривоят қилишларича, расулуллоҳ соллаллоҳу алайҳи ва саллам: “Ким менинг бир суннатимни қайта тирилтирса ва унга одамлар амал қилишса, унга шу суннатга амал қилганларникича ажру мукофот бўлади ва бу уларнинг ажрларини ҳеч ҳам камайтирмайди. Ким бир бидъатни пайдо қилсаю унга одамлар амал қилишса, унга шу бидъатга амал қилганларникича гуноҳ бўлади ва бу уларнинг гуноҳларини асло камайтирмайди” – деганлар.\nИмом Ибн Абдулбар роҳимаҳуллоҳ шундай дейди: “Бу борадаги ҳадислар бугунги кунда илм ўргатиб, илмга чақириш ва барча эзгў амалларни қилишнинг қанчалик яхши экани тўғрисидаги энг таъсирли ҳадислардир. Чунки “ўлган” ҳадислар жуда ҳам кўп. Расулуллоҳ соллаллоҳу алайҳи ва салламнинг қуйидаги ҳадисларининг маъноси ҳам шу ҳадисларга яқиндир: “Агар киши вафот этса, унинг барча амаллари узилади. Фақат учта амалигина давом этади: бировларга ўргатиб, унга амал қилинган илми, вақф қилинган садақасининг ажри ва унинг ҳаққига дуо қиладиган солиҳ фарзанди””.\nИмом Муслим ўз саҳиҳида Абу Ҳурайра розияллоҳу анҳудан ривоят қилган ушбу ҳадис ҳам шу маънодадир: “Расулуллоҳ соллаллоҳу алайҳи ва саллам: “Ким тўғри йўлга даъват қилса, унга шу йўлга эргашганларникича савоб бўлади ва бу уларнинг савобларини камайтирмайди. Ким бир залолатга даъват қилса, унга шу залолатга эргашганларникича гуноҳ бўлади ва бу уларнинг гуноҳларини камайтирмайди” – дедилар”.\nШу қабилда биз ҳам аксар одамлар тарк қилиб қўйган ва одамлар ичида йўқолиб, ғайриоддий нарсага айланиб қолган бир қанча суннатлар, фазилатлар ва одобларни тарқатамиз. Токи биз ҳам расулуллоҳ соллаллоҳу алайҳи ва салламнинг суннатларини тирилтириш савобига эришиб, ҳидоят ва эзгўликка даъват қилганлар сафига қўшилсак! Аллоҳ таолодан тўғри сўз ва тўғри ишларга бизни ҳидоятлашини сўраймиз!\nAvvalgi maqolaМуфассирлар: Мужоҳид ибн Жубайр\nKeyingi maqola Пайғамбар уйида бир кеча (1)


Ғофуров: «Мақсадимиз ўзгармаган» » Lochinlar.UZ\n» Интервью » Ғофуров: «Мақсадимиз ўзгармаган»\nҒофуров: «Мақсадимиз ўзгармаган»\n- Албатта, барча футболчилар сингари карантин даврини уйда, оилам даврасида ўтказяпман. Жамоамиз мураббийлар штабининг машғулотлар жадвали асосида уйда якка тартибда машқларни бажаряпман. Юзага келган имкониятдан фойдаланган ҳолда, оилам даврасида кўпроқ бўлиш, суҳбатлашишга интиляпман. Боиси, биз – футболчиларнинг асосий вақтимиз кўпроқ сафарларда кечади ҳамда оила даврасида кам бўламиз. Менимча, ҳар қандай футболчи футболни соғинса керак. Аммо биринчи навбатда соғлиқни асраш керак ва карантин ҳам шу ниятда эълон қилинди. Худо хоҳласа, Суперлига баҳслари тез кунлар ичида старт олади, деган умиддаман.\n- Менимча, сенсациялар юз беришининг эҳтимоли юқори. Боиси, карантиндан сўнг, барча жамоалар бир хил савияда бўлади. Шундай экан, гранд клублар ўзидан кучсизроқ жамоадан мағлубиятга учраши эҳтимолдан холи эмас. Аммо сенсацияларнинг бўлгани яхши. Боиси, шундай ўйинлар орқали миллий чемпионатимиз баҳсларига қизиқиш янада кучаяди.\n- Миллионлар ўйинида руҳий ҳамда жисмоний тажрибанинг ўрни катта, албатта. Бу эса машғулотлар жараёни, шунингдек, майдонда тўп билан муомала қилиш, рақибга қарши кураш олиб бориш, аниқ зарба йўллаш каби кўплаб ҳолатларда ўз самарасини бермоқда. Бир сўз билан айтганда, футболда тажриба катта роль ўйнайди.\n- Мазкур мақсадни амалга ошириш учун барча имкониятимизни ишга соламиз. Жамоамизнинг айни пайтдаги таркиби эса бунга қодир. Суперлигада чемпионлик унвонига эришиш, шунингдек, Ўзбекистон кубогини қўлга киритишга ҳаракат қиламиз. Ўзбекистон кубоги финалининг Наманганда, ўзимиз учун қадрдон майдонда ўтказилиши бизга қўшимча куч-қувват бағишлайди ҳамда фидоий ва жонкуяр мухлисларимизнинг қўллаб-қувватлашлари остида биллур совринни қўлга киритамиз, деган умиддаман.\n- Барча ҳамюртларимиз, шунингдек, “Навбаҳор”нинг садоқатли ҳамда жонкуяр мухлисларига айни пайтда юртимизда ҳукм сураётган муборак Рамазон ойида Аллоҳдан куч-қувват, соғлик-саломатлик тилаб қоламан. Тутган рўзалари ва ибодатлари, шунингдек, қилган эҳсонларини Аллоҳ ўз даргоҳида қабул қилсин, илоҳим! Дуолари ижобат бўлсин. Асосийси касал бўлишмасин ҳамда коронавирусдан эҳтиёт бўлган ҳолда, уйда қолишсин.скачать dle 10.4фильмы бесплатно\nNomonjon 17-05-2020 14:51\nSaido 11-05-2020 14:44\nantivirus2014 10-05-2020 18:05\nМирзохидни кейинги уйинларига омад ёр бўлсин илохим со саломат бўлиб юришини тилайман. Шу катори барчани юртимизга кириб келган номи умуман йў булиб кетиши керак булган касалликдан Оллохни узи асрасин!


11 апрел 2021, Тошкент вақти: 14:47\nМинск Мустақиллик майдонига 18 август куни ўн минглаб мухолифат тарафдорлари намойишга чиқди.\n19 август куни Беларусь президенти Александр Лукашенкога қарши норозилик намойишларининг ўн биринчи куни бошланди.\nМухолифатнинг сўнгги сайловдаги президентликка номзоди Светлана Тихановская айни куни видеомурожаат эълон қилиб, Европа давлатлари етакчиларини ўз мамлакати «уйғонишини» қўллашга чорлади.\nЕвропа Иттифоқи етакчилари 19 август куни навбатдан ташқари видео саммит ўтказиб, Беларусдаги вазиятни муҳокама қилади.\nСайлов натижалари эълон қилиниши ортидан ҳам Беларусда, ҳам хорижда сайлов натижалари сохталаштирилгани ҳақида шубҳа пайдо бўлди. Сайловолди раллиларида ўн минглаб одам қатнашган Тихановская аслида 60-70 фоиз овоз тўплаганини иддао қилмоқда.\n18 август куни мухолифат мувофиқлаштирувчи кенгаши ташкил этилди. Лукашенко кенгаш тузилганини «ҳокимиятни босиб олиш уриниши», деб баҳолади.\nКенгаш аъзоларини «ошкора нацистлар» деб атаган Лукашенко ўз сўзи давомида:\n- Улар оз эмас, кўп эмас, ҳокимиятни топширишни талаб қилишмоқда. Демак, биз буни ҳокимиятни босиб олиш уриниши сифатида баҳолаймиз, деди.\nЛукашенко кенгаш аъзоларига нисбатан «адекват чоралар кўрилиши» билан таҳдид қилди.\nЎз видеомурожаатида Тихановская ЕИ етакчиларини сайлов натижаларини тан олмасликка чорлаб, Лукашенко Беларусь халқи ҳамда бутун жаҳон назарида легитимлигини йўқотганини таъкидлади.\nИнглиз тилида сўзлаган Тихановская сайловдан кейин тинч намойишчиларга қарши кескин куч қўлланилганини қоралади.\nЕвропа кенгаши президент Шарль Мишель Беларусь халқи «ўз келажагини ҳал қилишга ҳамда ўз етакчиларини эркин танлашга ҳақли» эканлигини айтди.\n18 август куни Мишель Россия президенти Владимир Путин билан телефон орқали суҳбатлашиб, Беларусда сайлов натижалари сохталаштирилгани ҳақидаги гумон ва намойишчиларга қарши чораларини муҳокама қилди. 18 август куни Германия канцлери Ангела Меркель ва Франция президенти Эммануэль Макрон ҳам Путин билан суҳбатлашди.\nМеркель матбуот хизматининг маълум қилишича, канцлер Беларусь расмийлари тинч намойишчиларга қарши куч ишлатмаслиги кераклигини ҳамда сиёсий маҳбусларни озод қилиши кераклигини айтган. Шунингдек, Меркель Лукашенко мухолифат билан музокара олиб бориши кераклигини айтган.\nКремль суҳбатлар ҳақида эълон қилган билдирувда Россиянинг вазият нормаллашишига умид қилаётгани айтилди. Бир вақтнинг ўзида Кремль Беларусь ички ишларига бошқа мамлакатлар аралашмаслиги кераклигини таъқидлади.\nДам олиш кунлари Лукашенко ҳам Путин билан икки марта суҳбатлашди. Россия матбуотига кўра¸ Путин Беларусга хавфсизлик ёрдамини кўрсатишни ваъда қилган.\nСайлов ортидан Литвага қочишга мажбур бўлган Тихановская 16 август куни «миллий лидер бўлишга тайёр экани»ни билдирди.\n- Мен мамлакатимизда барқарорлик ўрнатилиши, нормал ҳаёт тарзига қайтиши, барча сиёсий маҳбуслар қамоқлардан озод этилиши ва қисқа муддатда янги президентлик сайлови ўтказилишига имконият яратиб берувчи қонунчилик базаси ишланиб чиқиши учун масъулиятни ўз зиммамга олиб, миллий лидер сифатида майдонга чиқишга тайёрман, деди Тихановская ўз баёнотида.\nБеларусдаги норозилик намойишлари Марказий сайлов комиссияси Лукашенкони президентлик сайловининг расмий ғолиби бед эълон қилгани ортидан бошланиб кетди.Ҳозиргача норозилик намойишларида қатнашган 7 мингга яқин одам ҳибсга олинди, икки одам ўлди. Беларусь полицияси намойишчиларни аёвсиз калтаклади, айрим ҳолатларда намойишчиларга ўқотар қуролдан ўт очилди.\nНамойишчиларга қарши қўлланилган кескин чоралар Лукашенкога қарши кайфиятни кучайтирди. Мамлакатдаги йирик корхоналар ишчилари норозилик намойишларини давом эттириб, муддатсиз иш ташлаш эълон қилди. Мамлакат бўйлаб ëйилиб бораëтган иш ташлаш қатнашчилари ҳам Лукашенко истеъфосини талаб қилмоқда.


Фориш туманида Президент мурожаатномаси ўрганилмоқда » Фориш тумани ҳокимлиги расмий сайти\nФориш тумани ҳокимлиги » Янгиликлар » Фориш туманида Президент мурожаатномаси ўрганилмоқда\nТадбирда мактаб ва касб-ҳунар коллежлари директорлари, маҳалла фуқаролар йиғинлари раислари, хотин-қизлар қўмитаси вакиллари, Ёшлар иттифоқи аъзолари иштирок этдилар.\nТадбирлар «Учқулоч», «Оқтепа», «Ўзбекистон», «Учма», «Қўлба», «Дарвоза», «Хонбанди» маҳалла фуқаролар йиғинларида, туман тиббиёт бирлашмаси, Фориш маиший хизмат, Фориш қишлоқ хўжалик, Гараша ижтимоий-иқтисодиёт касб-ҳунар коллежларида бўлиб ўтди.\nТарғибот тадбирларида халқ депутатлари туман Кенгаши депутатлари Адиба Жабборова, Юлдош Бердибеков, Собир Ваққосов, Баҳодир Тўлаков, Раъно Дауланова, Олимжон Эргашев, Собир Шаҳаров ва бошқалар сўзга чиқишди. Нотиқлар 2017 – 2021 йилларда Ўзбекистон Республикасини ривожлантиришга доир Ҳаракатлар стратегияси, Ўзбекистон Республикаси Президенти Шавкат Мирзиёевнинг Олий Мажлисга мурожаатномасида белгилаб берилган вазифалар бўйича фикр-мулоҳазаларини билдиришди.\n– Тадбирда Президентимизнинг Олий Мажлисга мурожаатномаси мазмун-моҳияти билан яқиндан танишдик, – дейди «Қўлба» маҳалласида яшовчи Хуршид Тангриев. Ўйлайманки, мамлакатимиздаги ислоҳотларнинг чуқур мазмун-моҳиятини кенг аҳоли қатламига тушунтириш, тарғиб қилиш ишлари давомли олиб борилиши керак.\nхалқ депутатлари туман Кенгаши раиси ўринбосари


Мусибатга сабр қилиш\nАллоҳ таоло ҳазрати Луқмоннинг ўз ўғлига қилган насиҳатлари ҳақида сўзлаганда амри маъруф ва наҳий мункардан сўнг сабрни зикр қилган. Эҳтимол, бу амри маъруф ва наҳий мункар бошқа хулқлардан кўра кўпроқ сабрга муҳтож бўлишига ишорадир. Чунки Аллоҳнинг йўлига чақирган ва Аллоҳга иймон келтирганлар мусибатга йўлиқиш ва имтиҳонларга дуч келишдан қочиб қутула олишмайди.\nАллоҳ шундай марҳамат қилади:\n«Одамлар: «Имон келтирдик», – дейишлари билангина, синалмаган ҳолларида қолдириладилар, деб ўйладиларми?!» (Анкабут, 2).\n«Биз (Сиздан олдинги) ҳар бир пайғамбар учун (ҳам) жиноятчи кимсалардан мана шундай душман(лар) қилганмиз. Раббингизнинг Ўзи етарли раҳнамо ва ёрдамчидир!» (Фурқон, 31).\nОятда баёни келганидек, ҳар бир пайғамбар ва Аллоҳ йўлига даъват қилувчининг, албатта, бир душмани бўлади. Амри маъруф ва наҳий мункар қилувчилар инсонларнинг рағбатлари, шаҳват ва табиатлари ҳамда лаззатланиш ҳиссиётлари билан тўқнаш келадилар. Инсонлар бу иллатларга худди куя кийимга ёпишганидек ёпишиб олишган. Лекин Расулуллоҳ (с.а.в.) шундай деганлар: «Мен сизларни Жаҳаннам оловидан тўсиб тураман». Инсонларни маъсият ботқоғига ботишдан тўсиб турувчилар Расулуллоҳ (с.а.в.)дан кейинги уламолар ва амри маъруф ва наҳий мункар қилувчилардир. Чунки инсонлар ўзлари учун зарар бўлган нарсаларга табиатан ўч бўладирлар. Аллоҳ асрасин, агар зино ҳалол қилинса, инсонлар зинога худди пашша ширага ёпишгандек ёпишиб кетган бўлардилар. Маст қилувчи ичимлик ҳалол қилинса ҳам шу гапни айтиш мумкин. Қайси бир фасод амал мубоҳ қилинса, инсонлар шуни бажаришга ўчдирлар. Шу боис Аллоҳ таоло шундай деган: «Ер (юзи)даги кўп кишилар (сўзи)га итоат қиладиган бўлсангиз, Сизни Аллоҳ йўлидан янглиштирадилар. (Улар) фақат гумонга бериладилар ва фақат ёлғончилик қиладилар» (Анъом, 116).\nРасулуллоҳ (с.а.в.) ҳам катта синовларга дучор бўлганлар. Расулуллоҳ (с.а.в.)дан ҳам мукаррамроқ ва Аллоҳга миннат қилишга ҳақлироқ инсон борми?! У зот қамалга тушиб қолдилар. Очликдан вазият шу даражага етдики, одамлар дарахт баргларини ея бошладилар. Лекин Расулуллоҳ (с.а.в.) сабр қилдилар.\nУҳуд кунида нима бўлди? Мўминларнинг қалбини ларзага солган кофирларнинг сафи қанчалик кўп эди?! Лекин ниҳоясида ғолиблик сабрлиларга насб қилди. Сабр ғалабанинг асосидир. Ҳатто Аллоҳ ва Охират кунига ишонмайдиганлар учун ҳам сабр ғалаба келтиради. Мисол учун, машҳур форс саркардаси (у мусулмон бўлмаган)дан сўрашибди: «Сен душман билан яккама-якка жангга чиққанингда, уни қандай қилиб енгасан?» У: «Бундай вазиятларда нафсим менга: «Қочиб қол! У сени ўлдириб қўяди», деб кўрсатма беради. Мен: «Озроқ сабр қил! Балки у биринчи бўлиб қочиб қолар», дейман ва душманим қочиб кетгунча нафсим билан шу тарза мужодала қиламан», деган экан. Субҳаналлоҳ! Ғалабага шундай эришилади. Агар мусибатга йўлиқсангиз, озроқ сабр қилинг, мусибатнинг ўзи сиздан чекинади. Аллоҳ шундай деган: «Мол-мулкларингиз ва жонларингиз (офати ва мусибати) ила синалурсизлар. Шунингдек, сизлардан олдин Китоб берилганлар ва мушриклардан кўп азиятли (аччиқ) гапларни эшитасизлар. Агар сабр қилсаларингиз ва тақволи бўлсаларингиз, албатта, бу ишларнинг пухталигидандир» (Оли Имрон, 186). Яъни, сабр ва тақво пухта ишлардандир. Пухта иш қиладиганлар эса саноқлидир. Лекин улар ҳаётдаги у ёки бу мувозанатни ушлаб турадилар, душманнинг ўқига ўзларини қалқон қиладиган кимсаларга ўхшайдилар. Улар душман қўлида ўлсалар-да бошқаларни огоҳ қилишга улгуришади. Мўминлар ҳар қандай ишнинг бошида сабр қиладилар. Муваффақият ва ғалабадан дарак бўлмаса ҳам, сабр қилишда давом этаверадилар, озор ва синовларга чидайдилар. Буни саҳобийларнинг мисолида ҳам кўришимиз мумкин. Масалан, Мусъаб ибн Умайр (р.а.) ёшлигидаёқ Маккадан Мадинага ҳижрат қилиб, ансорларни Исломга чақирди. Ҳаракатлари зое кетмади. Мадинада Ислом кирмаган ва Қуръон ўқилмайдиган хонадон қолмади. Бу саҳобий Уҳуд жангида шаҳид бўлди. Ғалабани кўрмасдан кетди. Лекин унинг ортида қолган Утба ибн Ғазвон, Абдураҳмон ибн Авф каби саҳобийлар ғалабани кўришди, Кисро ва Қайсарнинг устидан қозонилган ғалабаларга ҳам гувоҳ бўлишди. Лекин йўлнинг бошида ҳалок бўлганлар эса ҳеч нарса кўришмади.\nАллоҳ таолонинг барча пайғамбарлари сабр-қаноатда инсониятга ибрат бўлишган. Энг суюмли фарзандидан айрилган Яъқуб алайҳиссалом, туҳмат ва фитна туфайли узоқ вақт зиндонбанд бўлган Юсуф алайҳиссалом, Аллоҳ юборган машаққат, дард-офатларига кўнган Айюб алайҳиссалом, золим Фиръавннинг чидаб бўлмас азоб, камситиш, хўрлаш-қийноқларига дош берган Мусо алайҳиссаломларнинг буюк сабрлари инсониятга ибрат ўлароқ тарих саҳифаларида қолган. Аллоҳ таоло Ўзининг охирги пайғамбари Муҳаммад алайҳиссаломни ҳам, у зотдан олдин ўтган барча элчиларини ҳам ваҳийни етказишда, инсонларни иймонга чақиришда бошларига тушаётган машаққат ва озорларда сабр кўрсатишга буюрган.\nИмом Ғаззолий «Иҳёу улумид-дин»да бундай ёзадилар: «Сабр – шаръий ҳукми эътиборига кўра фарз, фазилат, макруҳ ва ҳаромга бўлинади. Ман этилган нарсаларга сабр қилиш, яъни уларни қилмаслик фарздир; яқинлари оламдан ўтганида сабр қилиш фазилатдир; шаръан макруҳ бўлган жиҳат билан етказилган озорга сабр қилиш макруҳдир».\nСабр энг олий фазилатлардан, сабр туфайли зафарга эришилади, унинг меваси ниҳоятда ширин бўлади. Сабрнинг акси сабрсизликдир. Сабр – нафснинг юксак хулқларидан бири. Пайғамбар (алайҳис салом) сабрни уч турга бўлиб, ибодатда чидам, гуноҳдан сақланишда чидам ва мусибат-машаққатларга чидамга буюрганлар. Ҳадиси шарифда: «Сабр иймоннинг ярмидир», дейилган.\nПайғамбар (алайҳиссалом) қачон бошларига қийин иш тушса, намоз ўқишга шошилар эдилар, чунки намоз сабрга битмас-туганмас сабр қўшувчи сокинлик ва хотиржамлик манбаидир. Сабр инсонни оқибат чексиз-ҳисобсиз зафарларга, муваффақиятларга етиштиради. Пайғамбаримиз (соллаллоҳу алайҳи ва саллам): «Жоним измида бўлган Зотга қасам, Аллоҳ таоло мўмин банда учун нимани етказса, ўша унинг учун яхши бўлади. Агар унга хурсандчилик етса, шукр қилади – унга яхши бўлади. Агар унга хафачилик етса, сабр қилади – унга яхши бўлади. Бу фақат мўминлардагина бўлади», деганлар.\nАйниқса, мусибат етганида мусулмон киши сабрли бўлиши ва Жаноби Ҳақнинг ўзи ўргатган истиржоъ («Инна лиллаҳи ва инна илайҳи рожиъун» –\n«Албатта, ҳаммамиз Аллоҳникимиз ва, албатта, ҳаммамиз Унга қайтгувчимиз») дуосини айтиши, ҳамма нарса Аллоҳ таолоники ва бари Унга қайтади, деган эътиқодни маҳкам тутиш керак. Уламолар: «Мусибатга илк тўқнашгандаги сабр муҳим, чунки вақт ўтгач киши хоҳласа ҳам, хоҳламаса ҳам сабр этади. Ақлли киши мусибатнинг бошида чидаган кишидир», дейишган.\nАллоҳ таолонинг савобига эришиш учун сабр-чидам керак, Ҳақ йўлида «чиройли сабр қилиш» керак. Аммо сабр дегани жим-ҳаракатсиз туриш, дегани эмас, Аллоҳ таоло айтганидай чидам билан юриш деганидир. Шундагина Аллоҳ таолонинг ҳақ ваъдасига эришилади. Ҳадиси шарифда: «Ҳеч кимга сабрдан кўра яхшироқ ва кенгроқ ҳадя берилмаган», дейилади.\nМусулмон киши турмушини яхшилаш йўлида имкониятидаги барча ҳалол воситаларни ишга солиб ҳаракат қилаверади, аммо ризқни Аллоҳ таоло беришини ҳеч қачон унутмайди. Шунинг учун ўзига етган ризқ-насибани Аллоҳ таолодан деб билади. Оз бўлса ҳам бошини тик тутиб кунини кўради, норози бўлмайди, кўп бўлса, ҳовлиқиб кетмайди. Чунки мусулмон одам Аллоҳ таолонинг иродасига қарши чиқмайди. Ҳақиқий бойлик мол-дунёнинг кўплигида эмас, нафснинг тўқлигида эканини эсдан чиқармайди.\nСабр ҳар бир мўмин-мусулмон эркак-аёлга лозим сифатдир. Бу чиройли сифатсиз инсон мўмин-мусулмонлик таклифларини, буйруқларини етарлича адо эта олмайди. Абу Ҳурайрадан (р.а.) ривоят қилинган ҳадисда Расулуллоҳ соллаллоҳу алайҳи ва саллам: «Кишидаги хислатларнинг энг ёмони дунёга ҳарислик, сабрсизлик, ўта бахиллик, қўрқоқлик ва ўзини тия билмасликдир», деганлар (Имом Аҳмад, Абу Довуд ривояти).\nҲадиси шарифларда келишича, Аллоҳ таоло: «Мўмин бандаларимдан бирортасининг дунё аҳлидан бўлган севимли кишисини олиб қўйсам, сўнгра савоб умидида сабр қилса, уни фақат жаннат билан тақдирлайман», дейди. Яна бошқа ҳадисда: «Сабр жасаддаги бош каби эканини билинглар. Жасаддан бош ажралса, жасад ҳеч нарсага ярамайди, шунингдек, ишлардан сабр кетса, бузилади», дейилади. Уламолар айтишларича, уч нарса – садақани, оғриқни ва мусибатни яшириш яхшилик хазинасидир.\nЧунки Аллоҳ таоло сабрлиларни яхши кўради. Ҳадиси қудсийда Аллоҳ азза ва жалла бундай марҳамат қилади: «Эй бандаларим, Мен бандалар ичидан бир мўмин кишини (бирон мусибат етказиб) имтиҳон қилсам, у Менга ҳамд айтиб синовимга сабр қилса, у ўша жойидан турганида онаси туққан кундагидек хато-гуноҳларидан пок бўлиб туради».\nҲақиқатан, инсонга бирор хасталик келиши билан дарров «оҳ-вой»га тушади, тузалгунча сабр қилолмай ўзини ҳар томонга уради. Бирор ишга киришса, тезроқ ҳал бўлишини истайди. Бошқалар манфаатини ҳатлаб бўлса ҳам ўзининг иши тезроқ битишини хоҳлайди. Кун сал исиб кетса ҳам, совиб кетса ҳам, қорни очиб кетса ҳам, тўйиб кетса ҳам бесабрлик ва бетоқатлик қилаверади. Ҳақиқатан Аллоҳ раҳматидан ноумид кимсалар бошларига сал мусибат ё синов келса, бесабрлик қилишади. Фиғон чекиб, қисматларидан нолишга тушишади. Бундай ҳолатларга сабр-бардошни қарши қўйиш керак. Шунинг учун Ислом мўмин-мусулмонларни ҳамиша сабрли бўлиш, Аллоҳ тақдир қилган ҳамма нарсага кўнишга чақиради. Зеро, сабр мўминларнинг энг мақталган фазилатларидандир.\nСабр ҳар бир мўмин-мусулмон эркак-аёлга лозим сифатдир. Бу чиройли хислатсиз инсон мўмин-мусулмонлик таклифларини, буйруқларини етарлича адо эта олмайди. Имом Мусоҳибий: «Неъматлар бир меҳмондир, уларни иззат-икром қилиш шукр билан бўлади. Балолар ҳам бир меҳмондир, уларни иззат-икром қилиш эса сабр билан бўлади», деган. Сабр иймоннинг бошидир. Агар инсон танаси бошидан жудо қилинса, у ҳалок бўлгани каби сабр бўлмаса, инсон ҳам ҳалокатга юз тутгусидир. Абдулқодир Жийлоний айтган: «Эй ўғлим, мусибат – бало сени ҳалок қилиш учун келмайди, сабрингни синаш учун келади».\nБирор инсон ғам-кулфатлардан, бало ва мусибатлардан ҳимояланган эмас. Кимнингдир уйи, мол-мулки арзимас бир сабаб билан ёнғинга учраб ёниб кетиши мумкин. Ёки кимдир энг суюмли фарзандидан ёки яқинларидан жудо бўлиб қолиши мумкин. Баъзиларга Худо тузалмас бир дардни бериб қўйган. Кимдир узоқ йиллар эгаллаган мансабидан кетиши мумкин. Бошқаси хотини (ёки эри) билан ажрашишган. Ўқишга кираман деб имтиҳондан йиқилган, дўсти бевафолик қилган, пулини ўғирлатган, деҳқончилиги офатга учраган, тижорати синган, машинасини уриб олган одамлар ҳам атрофимизда истаганча топилади. Мўминликнинг шарти – ана шундай бало ва мусибатларга сабр қилиш, Аллоҳдан яхшилик ва ёруғликни тилаб дуолар қилиш, ҳамиша Унга тақвода бўлишдир.\nҲақиқатан бўлар-бўлмас ишларга диққат бўлавериш, ўтган кундаги битмаган юмушларига, хатоларига, эриша олмаган мақсадларига афсус чекавериш инсоннинг миясини доимо кемирадиган, ҳаётини оғирлаштирадиган, кунини зулмат, сиҳат-саломатлигини йўқотадиган, тунини ғурбат қиладиган бефойда ва зарарли ҳолатлардир. Бошингизга бир мусибат ёки бало келса, унга мардона дош беринг, сабр қилинг. Аллоҳдан уни кўтариб ташлашни, нажот беришини сўранг. «Бу кун ҳам ўтиб кетади» нақлига амал қилиб, ўзингизга тасалли беринг. Бу кун ҳам, эрта ҳам барибир ўтади, «қора» кунлар ортидан албатта ёруғи келади, мусибат-балолар унут бўлади.\n/ Мусибатга сабр қилиш


2 февраль куни Янгийўл туманида 22 ёшли аёл ва унинг 2 ёшли фарзанди ис газидан заҳарланиб, ҳалок бўлди. Андижон шаҳрида эса 36 ёшли аёл ҳамда унинг 13 ва 10 ёшлардаги фарзандлари ис газидан заҳарланиш оқибатида шифохонага ётқизилди.\nТошкент вилоятида ис газидан заҳарланиш билан боғлиқ кўнгилсиз ҳодиса содир бўлди. Бу ҳақда Бош прокуратура матбуот хизмати Kun.uz’га хабар берди.\n2 февраль куни соат 04:15ларда Тошкент вилояти Янгийўл тумани «Иттифоқ» маҳалласида яшовчи, 1998 йилда туғилган аёл Н.М. ва унинг 2018 йилда туғилган фарзанди яшаш уйининг ётоқхонасидаги газ печидан сизиб чиққан ис газидан заҳарланиб, ҳодиса жойида вафот этган.\nМазкур ҳолат юзасидан туман прокуратураси томонидан терговга қадар текширув ишлари ўтказилмоқда.\nШунингдек, 2 февраль куни соат 16:00 атрофида Андижон вилоятининг Андижон шаҳри, «Сой» маҳалласида яшовчи, 1984 йилда туғилган аёл Д.Х.нинг яшаш хонадонида чақнаш юзага келиши натижасида ўзи ва 2 нафар фарзанди - 2007 йилда туғилган А. ва 2010 йилда туғилган Б. турли даражадаги енгил куйиш тан жароҳатлари олиб, шифохонага ётқизилган.\nМазкур ҳолат юзасидан ҳам туман прокуратураси томонидан терговга қадар текширув ҳаракатлари ўтказилмоқда.


Навоийда 13-мактабнинг «наҳанги»га айланган директорнинг қилмишлари фош бўлди - EFFECT.UZ\nНавоийда 13-мактабнинг «наҳанги»га айланган директорнинг қилмишлари фош бўлди\n. 17:08 | 16.11.2020\n“Биз устозни отадай улуғ деб билган, доимо ардоқлаган маърифатпарвар халқнинг вакилларимиз. Бугунги кунда Ўзбекистоннинг янги тараққиёт даври пойдеворини яратяпмиз. Бунда бизнинг энг яқин кўмакчиларимиз устоз ва мураббийлар, илмий ва ижодкор зиёлилардир“, – дейди Президент Шавкат Мирзиёев.\nҲар бир оила, ҳар бир бола ҳаёти мактаб билан боғланган, бу масала давлатнинг, жамиятнинг энг муҳим иши эканлиги доимий таъкидланади.\nҲаммамиз азиз фарзандларимиз ҳаёти ва тақдирини ўқитувчи ва мураббийларга ишониб топширамиз. Аммо бугун фарзандларимиз тахсил олаётган мактаб муҳити қандай? У ерда нималар бўляпти улар қай тарзда кимлардан билим олмоқда? Бу саволлар жавобини биз Навоий шаҳридаги 13 мактабдан қидирдик? Нима учун дейсизми?\nЧунки, бюджетдаги талон-тарожлик, билим савияси тушиб кетган, муомала маданияти ва ташки кўриниши билан бутун мактаб обрўсига рахна солаётган мактаб директорининг фаолиятидан ҳамма норози.\nТаълим тизими айрим вилоятларда шунақа, асли айбдорлар шу тизимни ўзгартиришни хоҳламаётганлар. Ажаргул Усмонова хам мансаб ваколатидан фойдаланиб анча ишларни хамирдан қил суғиргандек бажарган. 9 йиллик фаолияти давомида таниш-билишчилик, мактаб маблағини талон тарож қилиш, ўзига яқин таниш ходимларни 5-6 та штатларга ишга жойлаштириш, ўқувчилар олдида ўқутувчиларни камситиш, уларни сўкиш, пул йиғдиларни айтмаса хам бўлади.\nАйниқса мактаб раҳбарининг кийиниш маданияти ҳеч қайси талабга тўғри келмаслигини қандай изоҳлаган булар эдингиз? Бюджетдаги аниқланган суммалар дарёдан бир томчи холос. Аслидачи? бефойда, мақсадсиз сарфланаётганлар пуллар қанча?\nМактаб директорининг бу каби қилмишларидан ўқитувчиларнинг кўпи бошқа мактабларга ишга утиб кетди. Мактабдаги болалар билим савияси 48 фоиз тушиб кетди.\nБунга сабаб яна мактаб раҳбари, чунки ёш кадрлар кун бўйи ўқувчиларга дарс утишдан кўра телефонда кун ўтказишни афзал билишяпти. Мактаб жамоасининг ёзган аризалари, гўёки ҳавога учаётгандек. Ахир бунақа кетишда фарзандларимиз қандай қилиб билимли булади? Муаммо кўп ечим бор.\nБиз Халқ таълими вазирлиги ва Навоий халқ таълими бошқармасидан бу мурожаат юзасидан расмий изоҳ сўраб қоламиз.\nКлинтон АҚШнинг дунёга оид режасини эълон қилди


"Ғийбат қилиш бошқа кишининг гўштини ейиш эканлигини биламизми?" | Azon.uz - Ахборот-таҳлилий портал\n12:00 08.08.2018 512\nКелинг, бир ҳолатни тасаввур қилиб кўрайлик:\nЯқин кишингиз вафот этди. Ўша киши сизнинг акангиз, укангиз, амакингиз, тоғангиз, қўшнингиз, дўстингиз ёки қариндош бўлмаган диндошингиз. Ҳамма оила аъзолари, танишлари, қўшнилари, қариндошлари йиғлаб турибди. Сиз ҳам устингизга тўнни кийиб олиб, белингизга белбоғни боғлаб олиб, қўлингиздаги рўмолчани юзингизга босиб, хўнг-хўнг йиғлаяпсиз.\nШу ҳолатда ошхонага кириб, пичоқни олдингиз ва ўлик ётган хонага кирдингиз. Қарасангиз, вафот этган биродарингиз юзи ёпиб қўйилган ҳолда ётибди. Ташқарида ҳамма ғассолни кутяпти. Сиз эса, ичингизга яшириб олиб кирган пичоқни аста чиқариб, ўлиб ётган биродарингизнинг билагидан кесиб олиб, ўша парчани еяпсиз.\nЎлиб ётган қадрдонингизнинг билагидан, кейин сонидан, қорнидан, юзидан бирин-кетин кесиб олиб, еб ўтирибсиз. Оғзингизнинг четлари қон. Дўстингизни йўқотганингиз учун маҳзун бўлиб тўккан кўз ёшингизни артган рўмолчангиз билан ўша дўстингизнинг гўштидан теккан қонни артяпсиз.\nКўз олдингизга келтиряпсизми?!\nМанзара даҳшатли, тўғрими?!!\nСиз кимнидир ғийбат қилаётганингизда худди шу ишни амалга ошираётган бўласиз. Сиз тасаввур қилган манзара қанчалик даҳшатли бўлса, диндош биродарингизни ғийбат қилишингиз шунчалик даҳшатлидир.\nЁки ўша диндош биродарингизни ўлиб ётган хонасида бир нечта дўстларингиз ўтириб олиб, қўлларида пичоқ билан ҳали қўлидан, ҳали оёғидан, ҳали юзидан, ҳали қорнидан кесиб-кесиб, еб ўтиришибди. Сиз эса, емаётган бўлсангиз ҳам уларнинг жирканч ишларини томоша қилиб ўтирибсиз. Ғийбат мажлисида ўтирганингизда шундай ҳол юз бераётган бўлади. Дўстларингизга "Ғийбат қилманглар!" деганингизда, "Диндошимнинг гўштини еманглар" деб, қўлларидан пичоқларини олиб қўйган бўласиз.\nАллоҳ таоло барчамизни ғийбат қилишдан ва ғийбат қилинишдан асрасин, омин!\n«Ғийбат – гапирилган одам рози бўлмагунича кечирилмайди»\n00:00 31.05.2019 511\n19:30 04.05.2019 466\n08:00 25.12.2018 645\n19:59 15.10.2018 543\n21:00 20.06.2018 673


Лондон мэри Трампнинг ташрифи мақомига яна бир карра қарши чиқди\n08:54 / 25.09.2017\nЛондон ҳокими Содиқ Хон АҚШ президенти Дональд Трампнинг Буюк Британияга ташрифига давлат ташрифи мақомини беришни хато деб ҳисобламоқда. Хон мухолифатдаги Лейбористлар партиясининг Брайтон шаҳридаги йиллик съездида шу ҳақда сўз юритди, деб ёзмоқда The Guardian нашри.\nТрампнинг давлат ташрифи билан келишини қандай баҳолаши ҳақидаги саволга жавоб берган Содиқ Хон Американинг ҳозирги раҳбарини давлат ташрифи даражасида кутиб олишни хато деб ҳисоблашини билдирган. Унинг сўзларига кўра, Трамп Лондонга келганида, у Оқ уй раҳбарини мусулмонлар билан учрашувга таклиф этади. Хоннинг қўшимча қилишича, Трамп унинг оиласи билан ҳам учрашади, аммо улар бундан хурсанд бўлиши даргумон.\nСодиқ Хон асли келиб чиқиши покистонлик ишчи оиласидандир. Унинг анжуманда таъкидлашича, Ғарб мамлакати фуқароси бўлиши баробарида Ислом динига эътиқод қилишидан фахрланади. У Трампнинг АҚШга қатор мусулмон мамлакатлар фуқароларини киритмаслик бўйича фармонини изоҳлар экан, Трамп ИШИД чалаётган куйга рақс тушаётганини қайд этди.


Энди сериалларнинг сони эмас, сифатига эътибор берилади — Кинематография агентлиги раҳбари - xabar.uz\nЭнди сериалларнинг сони эмас, сифатига эътибор...\nЭнди сериалларнинг сони эмас, сифатига эътибор берилади — Кинематография агентлиги раҳбари\n20.01.2022 18:46 0 1236\nШу кунларда юртимиз телеканалларида намойиш этилаётган сериалларнинг савияси кенг муҳокама бўлмоқда. Кинематография агентлиги Бош директори Фирдавс Абдухолиқов миллий сериаллар ҳақида изоҳ бериб ўтди ва бундан буён сонга эмас, сифатга эътибор берилишини таъкидлади.\n— Бугунги кунда барча телеканалларда миллий сериалларнинг сони кўпайганлигига гувоҳ бўлмоқдамиз. Тан олиш лозимки, айни пайтда нодавлат телеканаллари эфирига узатилаётган миллий сериалларнинг бадиий ва ғоявий мазмуни талаб даражасида эмаслиги кўзга ташланмоқда. Бир қатор сериаллар сўнгги вақтларда ижтимоий тармоқларда томошабинлар томонидан танқидий муҳокама этилгани фикримизнинг яққол далилидир.\nСериал жанр сифатида энди-энди оммалашиб бормоқда. Телеижодкорларимизда бу борада зарур тажриба ва кўникмалар ҳали тугал шаклланмаган десак, муболаға бўлмайди. Бунинг учун эса вақт, маблағ ва малакали кадрлар зарур. Шу боис соҳага Ҳукуматимиз томонидан алоҳида эътибор қаратилиб, ушбу муаммоларни тизимли ҳал этиш бўйича салмоқли қадамлар қўйилди.\nЎтган 2021 йилда Кинематография агентлиги томонидан давлат буюртмаси асосида телеканаллар билан ҳамкорликда шифокорларнинг заҳматли фаолиятига бағишланган «Нажоткорлар» (Зўр ТВ), «Орзулар палатаси» (Севимли ТВ), маҳалла ҳаёти ва тадбиркорлик мавзусидаги «Қодирхон» (Менинг юртим), шунингдек, «Маҳалла», «Тузоқ», «Дард» ва «Алвидо болалик» сингари бир қатор сериаллар суратга олинди ва олинмоқда. Шу билан бир қаторда давлат буюртмаси асосида суратга олинган «Беҳбудий», «Саид ва Саида», «Авлоний», «Қўқон шамоли», «Сумбул» сингари ўнга яқин бадиий фильмларнинг сериал версияси ҳам барча телеканалларга бепул тақдим этилди. Лекин шуни алоҳида таъкидлашимиз лозимки, Агентлик томонидан амалга оширилган ишлар етарли эмаслигини сезмоқдамиз.\nКейинги кунларда ижтимоий тармоқларда баҳс-мунозараларга сабаб бўлган “Севимли” телеканалида намойиш этилаётган “Сабрия” сериали ҳақиқатан ҳам бадиий ва мазмунан саёз. Бу режиссёрнинг дастлабки ишларидан бири эканлигига қарамасдан телеканал Бадиий кенгаши зарур даражада таклиф, тавсия ва амалий ёрдам бермаганлиги маълум бўлди. Жамоатчилик ва телетомошабинларнинг бу сериалга нисбатан билдирилаётган танқидий фикрларини телеканал таъсисчилари ва ижодий жамоаси албатта инобатга олиб, зарур ташкилий чора-тадбирларни кўриши даркор.\nНодавлат телеканаллар эфирида узатилаётган ва томошабинлар томонидан танқид қилинаётган сериалларнинг асосий қисми хусусий продакшн студиялари томонидан ишлаб чиқилган. Келгусида мазкур студиялар билан ҳамкорликда ишлашимиз, уларнинг тадбиркорлик фаолиятига аралашмасдан, бироқ суратга олинаётган кино маҳсулотларини бадиий ва ғоявий мазмунини баҳолайдиган махсус консултатив Бадиий кенгаш ташкил этиш зарурати яққол кўзга ташланди. Ушбу тавсиявий ҳарактерга эга Кенгашга кино санъати соҳасидаги малакали, етук ва профессионал мутахассислар жалб этилишини таклиф қиламан.\nҲозирда кузатилаётган камчиликларни олдини олиш учун, биз бу жараёнда барча телеканаллар ва хусусий продакшн студиялар билан миллий сериаллар ишлаб чиқариш борасида ҳамкорликни янада кучайтирамиз ва эндиликда сон эмас сериаллар сифатига алоҳида эътибор қаратамиз.\nЭнг муҳими, халқимизнинг маънавий эҳтиёжларини қондирадиган, бадиий мазмуни юқори, ғоявий жиҳатдан миллий манфаатларимизга жавоб берадиган сериалларни тайёрлаш бўйича махсус дастур лойиҳасини ишлаб чиқиб, Ҳукуматимизга киритиш асосий вазифамиз ҳисобланади, — деди Фирдавс Абдуҳолиқов.\nЭслатиб ўтамиз, бироз вақт муқаддам «Севимли» телеканали таъсисчилари йиғилишининг қарори билан бош директори вазифасини бажарувчи А.Хўжаев ва бош муҳаррир Қ.Сайдалиев ўз вазифасидан озод этилгани хабар қилинган эди.\nЎзЭОВМА Кинематография агентлиги\nМаданият 30/04, 19:20\nУсмон Қуръонининг қайтиши ҳақида кино суратга олинди


ТАТУАЖ- ПАРДОЗ УСУЛИ ЗАРАРЛИМИ?\n(32-сон) Гўзаллик ва саломатлик\nБугунги кунда давр ўта тараққийлашиб кетгани каби аёлларнинг ҳуснига ҳусн қўшиш, гўзал кўриниш борасида ҳам бир қанча янгиликлар кашф этилган. Улар орасида татуаж, яъни узоқ вақт кетмайдиган пардоз усули анча оммалашиб кетди. Тўғри, аёлларимиз гўзал бўлишга интилганлари яхши, албатта. Бироқ, бу пардоз тури улар учун фойдадан кўра зарар келтиришини опа-сингилларимизнинг кўпчилиги билмасалар керак.\nТатуаж аслида лаб, кўз ва қошга шакл бериш, тери нуқсонлари, чандиқ ва пигмент доғларни яшириш, ҳол қўйиш ёхуд табиий холларга бироз ранг бериш усули ҳисобланади. Бунда терига игна ёрдамида махсус бўёқ юборилади. Бу муолажа оғриқли бўлиб, бир-икки соат вақт талаб этади. Демак, татужнинг қандай йўналишлари бор. Умуман, унинг фойда ва зарарлари нималардан иборат. Бу ҳақда шифокор Саида Назирова қуйидагиларни гапириб берди.\nЛаблар шаклини тўғрилаш, катталаштириш ҳамда лабнинг ичини бўёқ билан тўлдириш мақсадида олиб борилган муолажадан сўнг оғиз атрофида шишлар пайдо бўлиши ва унинг битиши узоқ вақтга чўзилиши ҳам мумкин. Лабни татуаж қилгандан сўнг кишида инфекцион касалликлар билан хасталаниш, шунингдек, герпес вируси пайдо бўлиши эҳтимоли кучаяди.\nТатуажнинг мазкур тури кўзларга ишлов бериш, жумладан, игна ёрдамида шакл чизиш йўли билан кўз ва қовоқ шакли тўғриланади, нуқсонлари яширилади.\nБироқ бу оғриқли муолажа бўлиб, кўзнинг кўриш қобилиятига, қовоқ терисига зиён етказиши, тери сезувчанлиги ва ҳаракатига салбий таъсир ўтказиши мумкин. Бу татуажнинг энг хавфли усули ҳисобланади.\nҚош татуажи қошнинг илдизи йўқ бўлиб кетишига ҳам олиб келиши мумкин. Бундай турдаги пардоз кўп ҳолларда маълум вақт ўтиши билан қошлар тукини бутунлай йўқотиб, тўкилиш эҳтимолини оширади ва янги қошлар ўсиб чиқишини тўхтатади.\nБундай татуаж пардознинг энг кенг тарқалган йўналиши ҳисобланади. Бунда тананинг турли қисм-ларига ҳар хил кўринишдаги тасвирлар туширилади. Ушбу татуаж нисбатан зарарсиз бўлса-да, унинг салбий асоратлари йиллар ўтгандан кейин юзага чиқиши мумкин.\nҲОМИЛАДОРЛИКДА МУКИН ЭМАС\nТатуаж аёлнинг ҳомиладорлик даврида умуман мумкин бўлмасада, баъзи бир аёллар оғироёқ бўлишларига қарамай, пардознинг бу усулидан фойдаланишмоқда. Бу ўз навбатида кўплаб муаммоларни юзага келтириши мумкин. Негаки, ҳомиладорлик даврида тери жудаям таъсирчан бўлиб, иммунитетнинг пасайиши ҳисобига инфекцияларнинг танага кириши бошқа пайтга нисбатан кучлироқ бўлади.\nТатуажда турли асбоб-ускуналардан фойдаланилади. Демак, асбоб-ускуналарни нотўғри стерилизациялаш, сифатсиз бўёқ ва мутахассис тажрибасининг етишмаслиги салбий оқибатларга олиб келиши мумкин. Яна бир салбий жиҳати у юзнинг асаб толалари ва томирларига жароҳат етказиши осонликча ўтиб кетмайдиган аллергияни ҳам қўзғатади.\nБўёқларнинг баъзилари ўз таркибида аллергия ҳамда терида чандиқнинг пайдо бўлишига сабаб бўлувчи моддаларни сақлайди. Одатда бу моддадан мато ва сочлар учун бўёқлар ишлаб чиқаришда фойдаланишади. Ушбу модданинг татуаж туфайли терида узоқ вақт туриши аёлларда пардоз воситаларига, маиший кимё маҳсулотларига нисбатан аллергия пайдо бўлишига олиб келади. Доимий равишда ачишиш, қичишиш, ғурра ва шамоллаш сингари аломатлар алергия юзага келишининг дастлабки кўринишлари саналади.\nПрочитано 2164 раз\tПоследнее изменение 11 Сен 2017\nШу рубрикадаги бошка янгиликлар: « БАЙРАМ ДАСТУРХОНИНГИЗ ЎЗИГА ХОС БЎЛСИН! МЕВАЛИ ҚУЙМОҚ »


00:00 / 21.12.2009 | eski savollar | 3749\n[сизе=10пт]Ассалому алайкум, ҳурматли Шайҳ Ҳазратлари!Аллоҳ илмингиздан бошқаларга манфаат еткизаётганингиз учун сиздан рози болсин!Малумки, ёшларни орасида исломий ҳаёт тарзи кеширишни ихтиёр қилаётганлар Алҳамдулилоҳ ко'паймоқда. Оила қуран ёшларда бола тарбиясига оид коп саволлар, зиддиятлар пайдо болаяпти. Айниқса ёш ота ва онларннинг орасида. Исломий фарзанд тарбия қилишни кормаганимиз ва шу туфайли у айнан қандай болиши керак деган саволлар пайдо болаяпти.шундай саволлардан бири қуйидагича:Гарбда болани ухлатиш учун машҳур Фербер методи деган метод бор. унга кора годакни ухлаши керак болган вақт келгач, уйгоқ ҳолатда бир озини кравотига ётқизиб ҳонадан чиқиш керак, йигласа ҳам олиш керакмас. босқичма босқич озини қолдириш вақтини узайтириб бориш керакмиш ва бола ози билан ози овиниб ухлаб қолар экан. Ҳурматли Шайҳ Ҳазратлари, шу метод исломий нуқтаи назардан қандай баҳоланади? сизнинг жавобингиз бази оилаларда болаётган келишмовчиликларга чэк берган боларди инш биизниллаҳБола тарбиясига тегишли бирор манбаларни тавсия қилсангиз нур устига нур боларди. Аллоҳ рози болсин!Жавобингизни интизорлик билан кутиб қоламиз!ҳурмат ила ШаҳнозаУСА [/сизе]\nБу бир одамнинг маълум масалада ўтказган тажрибаси. У фарз, вожиб ёки суннату мустаҳаб ҳам эмас. Бу ишда ҳар ким ўз тажрибаси, билган нарсаси ва ўзининг имкониятидан келиб чиқиб иш тутгани яхши. Болани ухлатиш услуби диний таълимот асосида бўлиши шарт ҳам эмас. Бу ишни бола тарбияси мутахассисларига қарайди.\nФарзандимни аёлимнинг ота-онасидан қизғанишса\n3 талоқ ёзиб берса\nКичик боин талоқ\n3 талоқ ҳақида.\nЭрнинг узоқ вақт уйида бўлмаслиги зулмми


Лекин ушбу имкониятлардан ўзининг нопок мақсадлари йўлида фойдаланаётган шахслар ҳам йўқ эмас. Улар виртуал оламда одамлар онгини заҳарлаш, ўзгалар бойлигига кўз тикиш ва шахснинг қадр-қимматини топташ билан боғлиқ ҳаракатларни содир этишмоқда.\nКибержиноятнинг асосий турлари сирасига вируслар ёрдамида зарар етказувчи дастурларни тарқатиш, паролларни бузиб кириш, кредит карта ва бошқа банк реквизитларидаги рақамларни ўғирлаш, фирибгарлик, шунингдек, интернет орқали қонунга зид ахборотларни — бўҳтон, порнографик материалларни тарқатиш кабилар киради. Глобал тармоқда бу жиноятнинг йил сайин янги турлари пайдо бўлмоқда.\nЎз ўрнида, ушбу долзарб муаммога қарши курашиш мақсадида 2001 йил 23 ноябрда «Кибержиноят тўғрисида»ги Будапешт конвенцияси қабул қилинди. Ҳозирда ушбу конвецияга 40 га яқин давлат аъзо бўлган. Бундан ташқари, 2013 йил 17 январда Гаагада кибержиноятчиликка қарши кураш бўйича Европа маркази очилди.\nЮртимизда ҳам кибержиноятчиликка қарши курашиш, унинг содир этилишига йўл қўймаслик борасида бир қатор ишлар амалга оширилмоқда. Хусусан, 2017 йилнинг май ойида ИИВ Жиноят қидирув бош бошқармаси негизида Ахборот технологиялари соҳасидаги жиноятларга қарши курашишни ташкиллаштириш бўлинмаси ташкил этилди. Ўтган вақт давомида бўлинма томонидан ахборот технологиялари билан боғлиқ жиноятларни аниқлаш, уларнинг олдини олиш ва фош этиш бўйича муайян ишлар олиб борилди.\nШу ўринда аниқ мисолларга тўхталсак. Самарқанд вилоятида фуқаро Н. Р. ва унинг бир гуруҳ жиноий шериклари «Oltinyul.uz» ва «E-Sum.uz» веб-сайтлари орқали фуқароларни мулкий манфаатга қизиқтириб, молиявий пирамида лойиҳасини тузган. Шу асосда 8200 нафардан зиёд фуқародан 450 миллион сўмдан ортиқ пул маблағи йиғилиб, ушбу гуруҳ томонидан ўзлаштирилган.\nҲолат юзасидан ИИВ ҳузуридаги Тергов департаменти Н. Р. ва унинг ҳамтовоқларига нисбатан Ўзбекистон Республикаси Жиноят кодексининг 1881-моддаси 2-қисми билан жиноят иши қўзғатди.\n2018 йилнинг 4 октябрь куни интернет тармоғидаги «Telegram» мессенжеридаги «Bollar va qizlar» номли\n374 мингдан ортиқ аъзоси бўлган каналдан телефон ва компьютер воситаларига зарар келтирувчи дастурлар тарқатилган. Кўрилган чоралар натижасида ушбу жиноятни Фарғона вилоятида яшовчи М. В. содир этгани аниқланиб, қўлга олинди.\nХулоса қилиб айтганда, тобора кучайиб бораётган глобаллашув жараёнида кибержиноятлардан сақланиш, уларга қарши курашиш учун ҳар бир шахснинг ҳушёр ва огоҳ бўлишини даврнинг ўзи тақозо этмоқда. Шу билан бирга, фуқаролар, айниқса, ёшлар ўртасида профилактика-тушунтириш ишларини янада кучайтириш мақсадга мувофиқдир.


Хуршид Дўстмуҳаммад: “Муаллиф нуқтаи назари таҳлилда кўринади” (2010) — www.ziyouz.uz\nБош саҳифа СуҳбатларХуршид Дўстмуҳаммад: “Муаллиф нуқтаи назари таҳлилда кўринади” (2010)\n— Истиқлолимиз шарофати билан мустақил Ўзбекистоннинг бугунги тараққиётида фан, адабиёт, матбуот сингари маънавий соҳаларнинг ўрни ва аҳамияти ҳам янада ортди. Президентимиз Ислом Каримов таъкидлаганларидек, “Ижтимоий ҳаётимизни ислоҳқилиш ва янгилаш бошланиб кетганлиги боис, маънавий маданиятнинг қудратли қатламлари очилди. Улар халқ руҳиятини ватанпарварлик, миллий ифтихор, бутун дунё учун бағрикенглик томон кескин ўзгартириб юборди”. Хуршид ака, бугунги ўзбек бадиий публицистикасининг халқ руҳиятини, унинг маънавиятини бойитиш борасидаги вазифалар ва шу жанрларда эришилаётган натижалар ҳақидаги фикрларингизни билмоқчи эдик.\n— Аввало шуни таъкидлаш керакки, Юртбошимизнинг «Адабиётга эътибор — маънавиятга, келажакка эътибор» рисоласида бутун адабиётимиз қатори, унинг энг ҳозиржавоб жанри бўлган бадиий публицистканинг ҳам бугунги кундаги долзарб вазифалари белгилаб берилди. Ана шундай эътибор туфайли ҳозирги кунда бадиий публицистка жанрида ҳаётимизда бўлаётган улкан ўзгаришларни акс эттириш бўйича жонланиш пайдо бўлаяпти, назаримда. Публицистика ҳаётнинг ўзидан нафас олади, у билан бирга яшайди. Публицистика — долзарб ҳаётий муаммоларга тезкор жавоб берадиган, замон билан ҳамнафас ижодий жанр. Ҳаётнинг сарҳадлари эса ниҳоятда кенг, публицистиканинг имкониятлари ҳам кенглик борасида ундан қолишмайди, лекин ҳаётда кўз ўнгимизда намоён бўлиб турган барча мавзу-муаммоларни қамраб олиш нуқтаи назаридан публицистика ўз зиммасидаги вазифани бугун етарли даражада бажаряпти, деб айтолмайман. Бунинг сабаби кўп. Муаммо бўладими, таҳлилталаб мавзулар бўладими, одамларнинг руҳини бойитадиган, маънавиятини ўстирадиган, дунёқарашини янгилайдиган даражадаги публицистика етук бадиий асарлар сингари кам яратилади.\nМихли Сафаров, Зуҳриддин Исомиддинов, Қутлибека Раҳимбоева мақолалари мавзуга ёндашиш, таъсирчан ҳикоя қилиш, кутилмаган хулосалар чиқаришга ундаш нуқтаи назаридан алоҳида эътиборга лойиқ. Кейинги йилларда Иброҳим Ғафуровнинг“Ҳаё — халоскор” ва “Мангу латофат” деб номланган салмоқли китоблари чоп этилди. Мазкур китобларга турфа мавзулардаги бадиий публицистика намуналари киритилган. Уларнинг ҳар бири ҳақида истаганча мулоҳаза юритиш мумкин. Ўзбекистон Қаҳрамони Эркин Воҳидовнинг газеталарда эълон қилинган қатор мақолалари адабий-маърифий ҳаётимизда катта воқеа бўлди. “Тафаккур” журналининг ҳар сонида бош муҳаррир Эркин Аъзамнинг публицистик миниатюралари чиқади. Мен уларни катта ёзувчининг микропублицистикаси деб атаган бўлардим. Анвар Обиджон,Нусрат Раҳмат, Матназар Абдулҳаким, Мирпўлат Мирзо, Саъдулла Сиёев,Мурод Абдуллаев, Шодмон Отабек, Ҳаким Сатторий, Ашурали Жўраев, Алишер Файз каби ёзувчиларимиз бадиий публицистикада ҳам самарали меҳнат қилишяпти. Айтмоқчиманки, айтса айтгулик публицистик мақолалар йўқ эмас, бор. Фақат, такрор айтаман, улар бугунги кун талаб қилаётганига нисбатан анча оз.\n— Публицистикада муаллиф шахсияти алоҳида масала. Ҳар бир ҳодисада, муаммода публицист муносабати акс этиши зарур. Сизнинг назарингизда, бугунги ўзбек бадиий публицистикасида “публицист нуқтаи назари” етарли даражада бўртиб кўриняптими?\n— Албатта, бадиий публицистиканинг биринчи шартларидан бири — бу муаллифнинг нуқтаи назари. Ҳар бир публицистик асарда сўз юритилаётган муаммога нисбатан, умуман, ҳаётда юз бераётган воқеа-ҳодисаларга ва жамоатчиликнинг фикрига нисбатан муаллифнинг позицияси, муаллиф “мен”и бўртиб кўриниб туриши керак. Ана шуниси билан публицистик руҳнинг таъсирчанлиги ортади. Акс ҳолда, яъни муаллифнинг позицияси, унинг фикри тайинли бўлмаса, унинг ўзини етук публицистик, ёзган нарсасини публицистик асар, деб айтолмаймиз. Бу борада ҳам аҳвол бирдек эмас. Айрим мақолаларда публицистнинг нуқтаи назари шундоққина бўртиб кўриниб туради, айрим бирларида эса тескари ҳолатни кўриш мумкин. Муаллиф мавзунинг панасида қолиб кетган, нуқтаи назари, “мен”и факт ва рақамлар гирдобига ғарқ бўлиб кетган мақолалар кўп учрайди. Бунинг бир сабабини муаллифнинг тажрибасизлигига йўйиш мумкин, бошқа бир сабаби эса ёзувчининг услубига бориб тақалади. Бир хил ёзувчиларимиз кескинроқ ёзади, бир хиллари ётиғи билан ёзади, бир хилларида танқидий руҳ кучли бўлса, бир хилларида сатирик руҳўйнаб туради, бошқасида таҳлилий ёндашув кучли бўлади. Шунинг учун ҳам бу масалага муаллифнинг шахсияти ва услубидан келиб чиқиб ёндашиш зарур.\n— Публицистик ижод ёзувчининг етук бадиий асарлар яратиши учун реал замин бўла оладими?\n— Албатта, публицистик ижод билан бадиий асарлар яратиш ўртасидаги алоқа қандай, уларнинг бир-биридан фарқи, бир-бирига таъсири борми, деган савол туғилиши табиий. Бадиий асар ёзишда ҳам, публицистик асар ёзишда ҳам қарийб ўхшаш тайёргарлик босқичи ўтилади. Мен андижонлик машҳур Миркомилбой ҳақидаги тарихий манбаларни ўрганиб юриб, дастлаб публицистик мақолалар ёзганман. Шу аснода Миркомилбой бадиий образ сифатида кўриниш бера бошлади. Натижада публицистик мақолаларимда тасвирланган тарихий фактлар бадиий талқинга айланди ва “Қазо бўлган намоз” номли ҳикоя яратилди. Мен ҳатто Миркомилбой ҳақида роман ёзишга киришгандек эдим, бироқ бу режа амалга ошмади.\nЯккабоғдаги оддий оила бошига тушган кулфатни батафсил ўрганиш мақсадида у ерга қайта-қайта бордим, аллақанча одамлар билан дардлашдим — мақолалар ёздим. Сўнг ўша таассуротларимни “Соф ўзбекча қотиллик” қиссасида, кейинроқ “Чаёнгул” бадиий филми сценарийсида бадиийлаштиришга ҳаракат қилдим. Кўряпсизми, ихчам-ихчам публицистик мақолалар вақт-соати етиб бадиий асарга арзигулик хомашё беряпти. Айтмоқчиманки, бадиий асар билан публицистика ўртасида Берлин деворини чегара қилиш тўғри эмас. Чунки публицистика бадиий асарнинг “укаси”. Кези келса ва қалови топилса, илҳом билан ёзилган публицистик мақолани салгина ишлов бериш билан бадиий асарга айлантириш ҳеч гап эмас. Фақат битта хавф бор, бу — публицистик руҳнинг бадиий асарга айнан кўчиб ўтиши. Бу бадиий асар оҳорини, ширасини тўкиб қўядиган хавф. Бунга ҳушёр бўлиш керак.\n— Сизнинг сафар таасуротларингиз асосида яратилган “Тошкентни соғинган кунларим” туркумини ўқидим. Айтинг-чи, сиз бўлган чет давлатлардаги матбуотнинг ўзига хослиги нималарда кўринади?\n— Хориж сафарларида, албатта, матбуот тажрибаларини ўрганишга ҳаракат қиламан. Ғарб матбуотининг тажрибалари бизникидан фарқли, албатта. Мисол келтирай. Таҳририят ходими ўз хонасидаги компютер ва телефон олдидан жилмайди. Унинг тўрт-бешта ахборот ташувчи “югурдак”лари бўлади. Ўшалар фалон жойда фалон воқеа содир бўлди, деган мазмунда компютерга тафсилотлар жўнатади. Таҳририят ходими тафсилотлардан мақола ёки хабар ясайди. Бу қабилдаги иш тарзи менга унчалик маъқул келмади. Чунки газетада чиққан хабар, мақола воқеанинг бевосита гувоҳи томонидан эмас, иккинчи ё учинчи шахс томонидан ёзиляпти. Натижада қуп-қуруқ ахборот бор-у, жонли эҳтирос, ҳаяжон йўқ. Бизда ундай эмас. Таҳририят ходимларимиз воқеа жойига ўзи боради, ўз кўзи билан кўради ва ўзи ёзади.\nХориж газеталарининг бир тажрибасидан ўрнак олса арзийди. Бу — ҳар бир нашрнинг, ҳатто аксарият саҳифаларнинг ўз муаллифлари бор. Тасаввур қилинг, газетанинг 80-саҳифасидаги ўнг устун йил мобайнида битта муаллифга тақдим этилади. Дунё воқеаларидан хабар берадими, уларни таҳлил қиладими, шарҳлайдими, фаразларини илгари сурадими, баҳслашадими — унинг ихтиёри! Газетхонни зериктирмаса бас!\nБунинг афзаллиги, биринчидан, кенг омма орасида ўша устундаги чиқишларнинг ихлосмандлари кўпаяди, иккинчидан, битта муаллиф ўй-мулоҳазаларининг мунтазам эълон этилиши кенг омма қарашларини мунтазамлаштиришга хизмат қилади, бунинг ижтимоий-тарбиявий аҳамияти беқиёс, учинчидан эса, нуфузли газетадан доимий минбарга эгалик журналист ё шарҳловчининг шахс, фуқаро, интеллектуал публицист сифатидаги қадр-қимматини, салоҳиятини тоблайди, оширади ва чархлайди.\n— Мақолаларингиздан бирида: “Ҳар қандай катта-кичик ҳодисалар, хотиралар, ҳолатлар, ҳатто бир оғиз сўз ҳам тафаккурни ўзгартиришга, янгилашга, дунёқарашни ларзага солишга қодир…”, дея фикр билдиргансиз. Лекин кичик бир мақола ёки публицистик мақола шундай катта ижтимоий вазифани бажара оладими?\n— Яхши бир мақолани ўқиб, одамнинг тафаккури ўзгариб қоладими-ўзгармайдими, унинг мезонини белгилаб бериш қийин, албатта. Мақола сизни ўйлантириб қўйдими, шу вақтгача билган нарсангиз ҳақида сизга янги маълумот бериб, мушоҳада қилишга ундадими, демак, у ўз вазифасини ўтаган ҳисоб. Мен бошқа бир ҳолатга эътиборни қаратмоқчи эдим. Назаримда бир мавзу, бир муаммога бағишланган туркум мақолалар ёзиш камайиб кетди. Телесериаллар оммалашмоқда, нега туркум бадиий публицистик мақолалар ёзмаслик керак?! Бунинг учун бугунги ҳаётимизда қанча-қанча қизиқарли мавзулар бор.\nБу хилдаги публицистик мақолаларда таҳлил чуқурлиги талаб этилади. Таҳлил профессионал малакани, катта маҳоратни талаб қилади. Ҳозирги публицистикамизнинг энг катта нуқсони ҳам — профессионал таҳлилнинг етарли эмаслиги!\n— Сизнинг “Кафтдаги чизиқлар”, “Ақлли кулги ёхуд кулгили ақл”га киритилган ҳаётий тажрибаларингиздан саралаб олган фикр-мулоҳазаларингиз ҳам паремик санъат намунаси ҳисобланади. Уларнинг номланиши ўзбек адабиётида яратилган кундалик сатрлардан сал бошқача? Бу бадиий публицистик қайдларингиз ҳам аслида кундаликка битилган сатрлар эмасми?\n— “Кафтдаги чизиқлар” талқинига келсак… Бу тўғрида мендан кўп сўрашган. Ҳар бир инсоннинг кафтида чизиқлари бўлади. Ана шу чизиқлар одамнинг босиб ўтган йўлидан ва келажагидан айрим дараклар беради. Нима иш қилган бўлсак, кафтимизда чизиқ сифатида ёзиб қўйилибди. Фақат биз уни ўқишни билмаймиз. Кафтимдаги чизиқлар — менинг кундаликларим. Таржимаи ҳолим.\n— Кўпгина мақолаларингизда Шарқ ва Ғарб дунёсини ёки Шарқ ва Ғарб адабиётини қиёсий ўргангансиз, уларни таққослаб, муаммолар моҳиятини таҳлил ва тадқиқ этгансиз. Бундай бадиий публицистик услубда ижод қилишингизнинг сабаби нимада?\n— Жуда оддий, жўн ҳолатларни каттароқ, кенгроқ ракурсда кўришга ҳаракат қилиб кўрайлик. Бир ҳолатга ўзбек қандай ёндашади, қозоқ, рус, инглиз, япон-чи, деган саволга жавоб излайлик, жуда қизиқ хулосалар чиқади. Масалан, Бальзакнинг Гобсеги, Айнийнинг Қори Ишкамбаси, Қодирийнинг Солиҳ Махдумини бугунги ҳаёт талабларидан келиб чиқиб қиёсан таҳлил қилайлик, фавқулодда хулосалар чиқиши муқаррар! Япон ёзувчиси Акутагава Рюноскэнинг “Расёмон дарвозаси” асари билан Ғафур Ғуломнинг “Менинг ўғригина болам” ҳикоясини қиёслашга ҳаракат қилдим. Эҳтимол, булар бир-биридан жуда йироқ асарлардир, лекин уларни чоғиштириш мумкин бўлган яқинлик топилди. Яна Акутагаванинг битта новелласи билан Ойбекнинг шеърлари ўртасида қандайдир бир яқинликни топгандек бўлдим. Ёки бўлмаса, “Жимжитхонага йўл” деган ҳикоямни атоқли итальян адиби Дино Буцатининг“Етти қават” ҳикояси билан қориштириб, яратишга ҳаракат қилдим. Бадиий хулоса ҳам, публицистик хулоса ҳам, ҳаётий хулоса ҳам бошқача, кутилмаган ечимлар берди назаримда.\n— Хуршид ака, қалбингиз сезган, аммо ёзолмай қолган мақолангиз борми? Ёки дилингизда нимаики бўлса, ҳаммасини ўз вақтида ёза олганман, дея оласизми?\n— Суҳбатимизнинг бошланишида айтганимдек, ҳаётнинг пульси билан публицист юрагининг пульси жўр овоз. Публицист бугуннинг энг долзарб муаммоси ҳақида ёзмаса, ҳаловат бўлмайди. Албатта, ижодкорнинг кўнглидан жуда кўп гап ўтади, жуда кўп руҳий ҳолатларга тушади у. Лекин ҳаммасини ёзиб улгуролмайди.Чунки ҳар қандай изтироб ҳам, аввало, бадиий шаклга айланиши керак. Агар кўнгилдан ўтган гап бадиий шаклга айланмаса, ёзиш қийин. Ёзаман деган фикр келади-ю, уни ривожлантира олмайсиз. Яхши ният сифатида битта-иккита жумладан нарига ўтолмайсиз. Катта режалар амалга ошмаганда, сиз айтган паремиялар туғилади.\nСуҳбатдош: Саида Қурбонова,\nЎзР ФА Тил ва адабиётинститути тадқиқотчиси\n← Аввалги Аввалги Ғайбулла Ҳожиев. Содиқ бобонинг кетмони\nКейинги → Кейинги: Пиримқул Қодиров: “Буюк ўзгаришлар албатта буюк натижалар беради” (2010)


Синьцзян физика ва химия техника институти вакиллари IUT’га ташриф буюрди\n18:31 / 02.08.2016\nХитой Фанлар академиясининг Синьцзян физика ва химия техника институти 30-июль куни Тошкент шаҳридаги Инҳа университетига (IUT) ўзаро ҳамкорлик алоқаларини ўрнатиш масалаларини муҳокама қилиш учун ташриф буюрди.\nДелегацияга Синьцзян физика ва химия техника институти проректори, профессор Ҳожи Акбер Аиса раҳбарлик қилди. Ўзбекистондаги Хитой элчисининг ўринбосари Цзоу Яньхуэй (Zou Yanhui) делегация билан бирга IUTга ташриф буюрди.\nТошкент шаҳридаги Инҳа университети ректори Шерзод Шерматов меҳмонларни қутлади ва университетнинг фаолияти ҳақида сўзлаб берди.\nМузокаралар давомида томонлар икки олий ўқув юртлари ўртасида узоқ муддатли ҳамкорлик алоқаларини ўрнатиш масалаларини муҳокама этдилар.\nТомонлар ўзаро ҳамкорлик масалаларини муҳокама этиш учун Ўзбекистонга Хитой университетлари вакиллари делегациясининг ташрифини ташкил этишга келишиб олдилар.\nУчрашув сўнггида профессор Ҳожи Акбер Аиса университет ташрифлар китобига ўзининг самимий тилак ва истакларини ёзиб қолдирди.


Иқтидорли ёшлар билан илк бор тизимли ишланади — Minbar\n4 май 14:25 3 дақиқада ўқийсиз Ё ҳаёт, ё мамот\nЎзбекистонда илк бор иқтидорли ёшларни аниқлаш ва юқори малакали кадрлар тайёрлашнинг узлуксиз тизими ташкил этилмоқда.\nБундай тизим нега муҳим: Ўзбекистонда сўнгги ўн йилликларда инсон капитали деградацияга учраётгани ва бу жараён тўхтамаётгани сир эмас. Бунга сабаб "ақллар ҳижрати" билан бирга мамлакатда иқтидорли ёшларни аниқлаш ва юқори малакали кадрлар тайёрлашнинг узлуксиз тизими ташкил этилмаганидир. Натижада миллатнинг интеллектуал элитаси қайта шаклланмаётган эди. Инсон капиталисиз мамлакат на барқарор иқтисодий ўсиши, на келажак меҳнатига қодир ишчилар контингентини шакллантириши, на халқаро майдонда рақобатлашиши мумкин.\nАфсус, бу муаммо билан ўзбек ҳукумати сўнгги йиллардагина жиддий шуғулланишни бошлади. Лекин ҳечдан кўра кеч яхши.\nБу борада илк қадам янгича фикрлайдиган, миллатпарвар интеллектуал элитани шакллантиришга қаратилган Президент мактаблари такил этилиши бўлди.\nИккинчи муҳим қадам эса президентнинг иқтидорли ёшларни аниқлаш ва юқори малакали кадрлар тайёрлашнинг узлуксиз тизимига зарурат мавжудлигини эътироф этган мазкур қарори бўлди.\nИстиқболли ёшлар айнан қандай қўллаб-қувватланади: Халқ таълими вазирлигида Фан олимпиадалари бўйича иқтидорли ўқувчилар билан ишлаш департаменти ташкил этилаяпти. Унинг асосий вазифалари этиб\nиқтидорли ўқувчи ёшларни аниқлаш,\nулар фаолиятини (масалан, маҳаллий ва халқаро олимпиадаларда қатнашишини) илмий, услубий ва ташкилий жиҳатдан таъминлаб бориш белгиланди.\nҚуйидаги халқаро олимпиадалар ғолиблари давлат олий таълим муассасаларига тест синовисиз ва қўшимча имтиҳонсиз қабул қилинади:\nХалқаро математика олимпиадаси – International Mathematical Olympiad (IMO);\nХалқаро физика олимпиадаси – International Physics Olympiad (IPhO);\nХалқаро кимё олимпиадаси – International Chemistry Olympiad (IChO);\nХалқаро биология олимпиадаси – International Biology Olympiad (IBO);\nХалқаро информатика олимпиадаси – International Olympiad in Informatics (IOI).\nБу ғолибларга “устоз-шогирд” тизими асосида соҳада юқори натижаларга эришган малакали мутахассислар бириктирилади.\nХалқаро олимпиадалар ғолиблари ва уларнинг ўқитувчилари энг кам ойлик иш ҳақининг 500 бараваридан 200 бараваригача бир марталик пул мукофотлари билан тақдирланади.\nРеспублика олимпиаларида 1 – 3-ўринларни эгаллаган иштирокчиларга ихтисослик фани бўйича давлат олий таълим муассасаларига кириш имтиҳонларида максимал балл олиш ҳуқуқини берувчи ва уч йил давомида амал қилувчи сертификат тақдим қилинади.\nРеспублика миқёсида ўтказиладиган асосий фан олимпиадалари ғолибларини имтиҳонсиз ОТМга қабул қилиш тизими бекор қилинди.\nМактабга малакали педагогларни қайтариш мақсадида ўқитувчи бўлиб ишлаётган:\nхалқаро олимпиадалар ғолиблари маошига ҳар ой 150 фоиз;\nреспублика олимпиадалари ғолиблари маошига ҳар ой 100 фоизлик устама ҳақ тўланади.\nОТМни тамомлаган олимпиада ғолиблари Вазирлар Маҳкамаси ҳузуридаги Мутахассисларни хорижда тайёрлаш ва ватандошлар билан мулоқот қилиш бўйича “Эл-юрт умиди” жамғармаси томонидан шакллантириладиган истиқболли мутахассислар захирасига киритилади.\nхалқ таълими соҳаси фан олимпиадалари


Даврон Файзиев Элдор Шомуродовнинг "Рома"га ўтаётганига ўз муносабатини билдирди » Ўзбекистон янгиликлари – Zamin.uz\n, 16 2021, 03:38\n29 июл, 14:37 1 980 Спорт\nОхирги кунларда "Рома" ва Элдор Шомуродов мавзуси тинмаяпти. Ҳамюртимиз римликлар сафига ўтди деган хабарлар кўпайди. Ушбу маълумотларга таниқли шарҳловчи Даврон Файзиев телеграмдаги саҳифасида ўз муносабатини билдирди.\n- Эшитгандирсиз, Элдор Шомуродов яқин вақт ичида Римнинг "Рома" клубига ижарага ўтиши мумкин. "Женоа" билан музокаралар бошланган ва ижара шартлари келишиб олинмоқда. Келишишсин. "Женоа"мизни ҳурмат қилган ҳолда айтиш керак, "Рома" бу умуман бошқа даража.\nСкудетто ва Еврокубокларга кўз тиккан амбицияли клуб. Катта тарих, юксак афсоналар жамоаси. Келажакка урғу беряпти. Жозе Моуриньо бош мураббий этиб тайинланди. Португалиялик юлдуз-мураббий эса қариган Жеко ва формасини йўқотган Майораль билан ҳужумда кўп нарсага эришиб бўлмаслигини биляпти. Элдор ва Азмун вариантлари кўриб чиқилмоқда.\nШома учун Моур билан ишлаш юксак тажриба бўлади. Унинг ёшликдаги севимли ҳужумчиси Дидье Дрогбани айнан Моур кашф қилган. Умуман бу мутахассисда талай форвардлар очилган. Дрогба, Милито, Бензема, Балотелли. Ўйлайманки, Шомуродовда бу рўйхатга қўшилиш учун ҳамма кўрсаткичлар бор. Муҳими келишув амалга ошсин, майли ижара бўлса ҳам, - деди Даврон Файзиев.\nЭлдор Шомуродов Жозе Моуриньо қўл остидаги «Рома»га ўтади 29 июл, 00:55\nДаврон Файзиев: Баллардини "Ювентус"дан яширмоқда Элдорни 14 янв, 00:29


13:09 26.06.2019 (Янгиланган 15:03 26.06.2019)\nСобиқ президент ўз тарафдорлари билан суҳбатлашди. Унинг уйига олиб келадиган йўлда ва уй дарвозаси олдида бетон плиталар пайдо бўлди.\nТОШКЕНТ, 26 июн – Sputnik. Собиқ президент Алмазбек Атамбаев Қўй-Тош қишлоғидаги дала ҳовлиси олдига юк машина тошларни тўкди. Бу ҳақда Sputnik Қирғизистон хабар қилди.\nВо дворе дома Атамбаева разгрузили грузовик с камнями\nСобиқ президент маслаҳатчиси Кундуз Жолдубаеванинг сўзларига кўра, уй ҳовлисида таъмирлаш ишлари олиб борилмоқда ва пойдевор қуриш учун тошлар олиб келинди.\nҚирғизистон парламенти 13 июн куни махсус комиссияни ташкил этган ва у олиб борган иш якунида Атамбаев олтита жиноятга алоқадор бўлиши мумкинлиги ҳақида хулоса қилинган.\nSputnik мухбири сўзларига кўра, собиқ президент уйига олиб борадиган йўлда ва уй дарвозаси олдида бетон плиталар пайдо бўлди. Атамбаев уй ҳовлиси олдида журналистлар ва тарафдорлар учун штаб ташкил этилди.


“Ўзавтосаноат” АК автомобилсозликни маҳаллийлаштириш бозори салоҳиятини 2.3 трлн сўмга баҳолади\n12:53 / 03.11.2015\nУнинг таъкидлашича, енгил автомобиль 7 мингдан ортиқ деталлардан иборат. Соҳада\n3.4 мингдан ортиқ детал маҳаллийлаштирилди. Шу тариқа, локализация даражаси 50 фоизга етди. Айни пайтда эҳтиёт қисмларини “Ўзавтосаноат” таркибидаги 20 корхона, 160 маҳаллий ўрта ва кичик ишлаб чиқарувчи ҳамда 20 давлатда фаолият юритувчи 120 корхона етказиб бермоқда.\nБундан ташқари, яна 3.5 мингдан ортиқ деталлар маҳаллийлаштирилиши лозим. Бунга ўртача 2 йил кетиши кутилмоқда.


Автор: admin 0 Комментариев амазона, амазонка, Виктория регия, Жанубий Америка, ўсимлик\nВиктория регия иссиқ ва сернам шароитда ўсадиган кўп йиллик ажойиб сув ўсимлигидир. Табиатда шундай ўсимлик борлигини 1801-йилда инглиз ботаниги аниқлаган.\nВиктория региянинг асл ватани — Жанубий Америка. Бу ўсимлик Амазонка ва Оринока дарёлари ҳавзаларида ўсади. Унинг барги жуда катта, диаметри 2 метрга яқин. Сув юзида қалқиб турадиган баргининг шакли улкан баркашни эслатади. Баргнинг четлари 5—10 сантиметр кенгликда тепага қайрилган. Баргни йўғонлиги 5—10 сантиметр келадиган томир ушлаб туради. Виктория региянинг барги болаларни, 50 килограммлик юкни, ҳатто юзига бир текис қилиб сепилган 75 килограмм қумни ҳам кўтаради.\nБу ўсимлик август ойида гуллайди. Гулининг эни 40 сантиметрга етиши мумкин. Гули уч кун яшайди: ҳар куни кечқурун очилиб, тонгда юмилади. Ғунчаси сув остида бўлиб, очилишига яқин сув бетига чиқади. Ғунча оқ рангда бўлади. Биринчи куни пушти рангда очилади, иккинчи куни гул тўқ қизил рангда, учинчи куни эса оч қизил рангда очилади. Гул барглари тўкилгач, гул банди сув остига тушади ва меваси сув остида етилади. Ерли халқ бу ўсимликнинг мевасини ейди.\nВиктория регия уруғдан кўпаяди. Унинг нормал ўсиб ривожланиши учун сувнинг ҳарорати +30° атрофида бўлиши керак. Бу ўсимлик ўз ватанидан бошқа жойларда оранжериялардагина ўстирилади. Москва, Санкт-Петербург ва Тошкентдаги ботаника боғларида бу ўсимлик бор.